עברית

APPLE INC.‎
הסכם רישיון תוכנה עבור macOS Tahoe 26

לשימוש במחשבים של מותג Apple

יש לקרוא את הסכם רישיון תוכנה זה ("הרישיון") בקפידה לפני שימוש בתוכנה של APPLE. בעצם השימוש בתוכנה של APPLE, את/ה מביע/ה את הסכמתך להיות כפוף/ה לתנאי רישיון זה. אם אינך מסכים/ה לתנאי הרישיון, אל תתקין/י ו/או תשתמש/י בתוכנה של APPLE, ואם תוצג בפניך האפשרות "אני מסכים/ה" או "איני מסכים/ה" לתנאים, לחץ/י על "איני מסכים/ה". אם רכשת את התוכנה של APPLE כחלק מרכישת חומרה של APPLE, ואם אינך מסכים/ה לתנאי רישיון זה, מותר לך להחזיר את חבילת החומרה/התוכנה של APPLE בשלמותה במהלך תקופת ההחזרה ל-APPLE STORE או למפיץ המורשה שממנו רכשת אותה, תמורת החזר, בכפוף למדיניות ההחזרות של APPLE, הזמינה בכתובת https://www.apple.com/legal/sales-support/. על-מנת לקבל החזר, עליך להחזיר את חבילת החומרה/התוכנה בשלמותה.

רישיון זה מכיל תוספת בנושא תחום שיפוט החלה על מדינות או אזורים מסוימים. תנאי התוספת בנושא תחום השיפוט זמינים בסוף רישיון זה. במקרה של חוסר עקביות כלשהו בין התוספת בנושא תחום השיפוט לבין תנאים אחרים ברישיון זה, לתוספת בנושא תחום השיפוט תהיה עדיפות.

הערה חשובה: השימוש בתוכנה זו מאפשר לך לשכפל, לשנות, לפרסם או להפיץ חומרים, אך ורק כל עוד השימוש כאמור מוגבל לשכפול, שינוי, פרסום והפצה של חומרים שאינם מוגנים בזכויות יוצרים, חומרים שאת/ה בעל/ת זכויות היוצרים שלהם, או חומרים אשר את/ה מוסמך/ת או שיש לך רשות מבחינה חוקית לשכפל, לשנות, לפרסם או להפיץ. אם לא ידוע לך בוודאות שיש לך זכות להעתיק, לשנות, לפרסם או להפיץ חומר כלשהו, יש לפנות לייעוץ משפטי.

1. כללי.
א. התוכנה של Apple (לרבות קוד ROM האתחול) וכל תוכנה, מסמך תיעוד, ממשק, תוכן, גופן ונתונים אחרים של צד שלישי שנלווים לרישיון זה ("תוכנה מקורית של Apple"), כפי שייתכן שיעודכנו או יוחלפו בעקבות או על ידי שיפורי מאפיינים, עדכוני תוכנה, עדכוני אבטחה, קובצי מערכת או תוכנה לשחזור המערכת ש-Apple מספקת עבור המחשב או ההתקן ההיקפי הנתמך שלך ממותג Apple ("שינויי תוכנה של Apple"), בין בהתקנה מראש בחומרה ממותג Apple, בהתקן אחסון פנימי, במדיה נשלפת, בדיסק, בזיכרון לקריאה בלבד, בכל מדיה אחרת או בכל צורה אחרת (התוכנה המקורית של Apple ושינויי התוכנה של Apple מכונים ביחד "התוכנה של Apple"), ניתנים לך ברישיון, ולא נמכרים לך, על ידי Apple Inc.‎‏ ("Apple"), לשימוש בהתאם לתנאי רישיון זה בלבד. Apple ו/או מעניקי הרישיונות שלה ממשיכים להיות הבעלים של התוכנה של Apple עצמה ושומרים לעצמם את כל הזכויות שאינן ניתנות לך במפורש. את/ה מסכים/ה לכך שהתנאים ברישיון זה יחולו על כל מוצר תוכנה ממותג Apple שעשוי להיות מותקן מראש בחומרה שלך ממותג Apple, אלא אם מוצר זה מלווה ברישיון נפרד; במקרה כזה, את/ה מסכים/ה לכך שתנאי הרישיון ההוא יחולו על השימוש שלך במוצר ההוא.

ב. Apple, על-פי שיקול דעתה, עשויה להפיץ שינויי תוכנה עתידיים של Apple. שינויי תוכנה של Apple, ככל שיהיו, לא יכללו בהכרח את כל מאפייני התוכנה הקיימים, או מאפיינים חדשים ש-Apple מפיצה עבור דגמים חדשים יותר או עבור דגמים אחרים של מחשבים ממותג Apple. תנאי רישיון זה יחולו על כל שינויי התוכנה של Apple שיסופקו על ידי Apple, להוציא מקרים שבהם שינויי התוכנה של Apple יהיו מלווים ברישיון נפרד. במקרים כאלה, התנאים של אותו רישיון יחולו.

ג. זכויות הבעלות וכל זכויות הקניין הרוחני בכל תוכן ולגבי כל תוכן המוצג על ידי התוכנה של Apple או שהגישה אליו מתאפשרת באמצעותה, שייכות לבעלי התוכן המתאימים. תוכן זה עשוי להיות מוגן בזכויות יוצרים או באמנות או בחוקים אחרים של קניין רוחני, ועשוי להיות כפוף לתנאי השימוש של הצד השלישי המספק את התוכן. למעט כפי שצוין אחרת במסמך זה, רישיון זה אינו מקנה לך זכויות לשימוש בתוכן מסוג זה ואינו מהווה הבטחה שתוכן מסוג זה ימשיך להיות זמין עבורך. אסור לך לפרסם מחדש, לשדר מחדש או להפיק מחדש תמונות שהגעת אליהן דרך News או 'מפות' כקובץ עצמאי.

2. הגבלות ושימושים מותרים ברישיון.
א. רישיון תוכנה מותקנת מראש של Apple ועותק בודד. בכפוף לתקנון של רישיון זה, אלא אם כן השגת את התוכנה של Apple מה-Mac App Store במסגרת הורדה אוטומטית או במסגרת רישיון רב-משתמשים, רישיון תחזוקה או הסכם אחר בכתב מ-Apple, מוענק לך רישיון מוגבל ולא-בלעדי להתקין, להשתמש ולהפעיל עותק אחד (1) של התוכנה של Apple במחשב אחד של מותג Apple בכל זמן נתון. לדוגמה, תנאי רישיון אלה עבור עותק בודד יחולו עליך אם התוכנה של Apple הותקנה מראש אצלך על חומרה של מותג Apple.

ב. רישיון Mac App Store. אם השגת רישיון עבור התוכנה של Apple מה-Mac App Store או באמצעות הורדה אוטומטית, אזי בכפוף לתקנון של רישיון זה, וכפי שהותר בכללי השימוש בשירותים ובתכנים שמפורטים בתקנון של שירותי המדיה של Apple‏ (https://www.apple.com/legal/internet-services/itunes/) ("כללי שימוש"), מוענק לך רישיון מוגבל, בלתי ניתן להעברה ולא-בלעדי:

(i) להוריד, להתקין, להשתמש ולהפעיל, לצרכים אישיים ולא מסחריים, עותק אחד (1) של התוכנה של Apple באופן ישיר בכל מחשב ממותג Apple שבו פועלת מערכת ההפעלה macOS Sequoia, ‏macOS Sonoma‏, macOS Ventura‏, macOS Monterey‏, macOS Big Sur‏ או macOS Catalina ("מחשב Mac") שנמצא בבעלותך או בשליטתך;

(ii) אם את/ה חברה מסחרית או מוסד חינוכי, מוענק לך רישיון להוריד, להתקין, להשתמש ולהפעיל עותק אחד (1) של התוכנה של Apple לשימוש על ידי: (א) משתמש בודד בכל מחשב Mac שנמצא בבעלותך או בשליטתך, או (ב) מספר משתמשים במחשב Mac משותף יחיד שנמצא בבעלותך או בשליטתך. לדוגמה, עובד יחיד יכול להשתמש בתוכנה של Apple גם במחשב ה-Mac השולחני שלו וגם במחשב ה-Mac הנייד שלו. לחלופין, תלמידים רבים יכולים להשתמש בזה אחר זה בתוכנה של Apple במחשב Mac יחיד שממוקם במרכז משאבים או בספריה; וכן 

(iii) להתקין, להשתמש ולהפעיל עד שני (2) עותקים או מופעים נוספים של התוכנה של Apple, או של כל תוכנה קודמת של מערכות ההפעלה macOS או OS X או של מהדורה מתקדמת יותר של התוכנה של Apple, בסביבות של מערכות הפעלה וירטואליות בכל מחשב ממותג Apple שנמצא בבעלותך או בשליטתך, שכבר פועלת בו התוכנה של Apple, למטרות: (א) פיתוח תוכנה; (ב) בדיקות במהלך פיתוח תוכנה; (ג) שימוש ב-macOS Server, או (ד) שימוש אישי ולא מסחרי.

למעט כפי שהותר במפורש בסעיף 3, הזכות שהוענקה בסעיף 2בי(iii) לעיל אינה מתירה לך להשתמש בעותקים או במופעים של התוכנה של Apple שעברו וירטואליזציה בכל הקשור ללשכות שירות, שיתוף זמן (time sharing), שיתוף מסופים, שירות ממסר או סוגים דומים אחרים של שירותים. למעט כפי שהותר במפורש בסעיף 2בי זה, אסור לך להשתמש בתוכנה של Apple להפעלת תוכנת מערכת הפעלה של Apple, לרבות iOS‏, iPadOS‏, watchOS או tvOS, בסביבות של מערכות הפעלה וירטואליות במחשבי Mac.

ג. רישיון רב-משתמשים או רישיון תחזוקה. אם השגת את התוכנה של Apple במסגרת תוכנית של רישיון רב-משתמשים או רישיון תחזוקה עם Apple, התנאים של הרישיון רב-המשתמשים או רישיון התחזוקה יקבעו את מספר העותקים של התוכנה של Apple שמותר לך להוריד, להתקין, להפעיל ולהשתמש בהם במחשבים של מותג Apple שנמצאים בבעלותך או בשליטתך. למעט כפי שהוסכם בכתב על-ידי Apple, כל סעיפי התקנון של רישיון זה יחולו על השימוש שלך בתוכנה של Apple שהושגה במסגרת רישיון רב-משתמשים או רישיון תחזוקה.

ד. דרישות מערכת; חשבון Apple. לתשומת לבך, התוכנה של Apple נתמכת רק על ידי חומרה של מותג Apple שעומדת בדרישות המערכת שצוינו על ידי Apple. בנוסף, על-מנת להשתמש במאפיינים מסוימים של התוכנה של Apple ובשירותים מסוימים (המפורטים בסעיף 6) או לגשת אליהם, ייתכן שיהיה עליך להירשם לקבלת שם משתמש וסיסמה ייחודיים, שנקראים "חשבון Apple".

ה. גופנים. בכפוף לתקנון של רישיון זה, מותר לך להשתמש בגופנים הכלולים בתוכנה של Apple על-מנת להציג ולהדפיס תוכן בעת הפעלת התוכנה של Apple. עם זאת, מותר לך להטביע גופנים בתוכן רק אם הדבר מותר בהתאם למגבלות ההטבעה שמצורפות לגופן המדובר. ניתן למצוא את מגבלות ההטבעה האלה בחלונית Font Book/Preview/Show Font Info (ספר הגופנים/תצוגה מקדימה/הצגת פרטי הגופן).

ו. קולות; כתוביות בזמן אמת. בכפוף לתקנון של רישיון זה, יש לך הרשאה: (i) להשתמש בקולות המערכת הכלולים בתוכנה של Apple (להלן: "קולות מערכת") (1) בעת הפעלת התוכנה של Apple וכן (2) כדי ליצור תוכן מקורי ופרויקטים משלך לשימוש אישי ולא מסחרי; (ii) להשתמש ב'כתוביות בזמן אמת' שנוצרות באופן אוטומטי במכשיר בזמן אמת על ידי התוכנה של Apple ("כתוביות בזמן אמת"), בין שנוצרו במהלך שיחת FaceTime ובין שבשיחה אחרת, רק לשימוש אישי ולא מסחרי שלך; וכן (iii) להשתמש במאפיין 'קול אישי' כדי ליצור קול במכשיר שנשמע כמוך ("קול אישי") תוך שימוש בקול אישי משלך לשימוש אישי ולא מסחרי. אף יצירה או שימוש אחרים ב'קולות מערכת', ב'כתוביות בזמן אמת' או ב'קול אישי' אינם מותרים ברישיון זה, כולל, בין היתר, שימוש, העתקה, תצוגה, ביצוע, הקלטה, פרסום או הפצה מחדש של כל אחד מ'קולות מערכת', 'כתוביות בזמן אמת' או 'קול אישי' בהקשר של רווח, מלכ"ר, שיתוף ציבורי או מסחרי.

ז. מאפיינים ותמיכה של היישום 'תמונות'. ייתכן שהיישום 'תמונות' של התוכנה של Apple ("היישום 'תמונות'") לא יתמוך בפורמטים מסוימים של וידאו ותמונה. השימוש במאפיינים מסוימים של היישום 'תמונות' יהיה תלוי במאפיינים של המצלמה שברשותך. סנכרון תמונות עם היישום 'תמונות' ועם כל שירות של Apple או של צד שלישי עשוי לגרום לאובדן נתונים. פריטי הגרפיקה, המוזיקה וערכות הנושא למצגות שכלולים ביישום 'תמונות' מיועדים אך ורק לשימוש אישי, לא מסחרי, במצגות שאת/ה יוצר/ת עם היישום 'תמונות'. אסור לך להשתמש, לחלץ או להפיץ, באופן מסחרי או אחר, על בסיס עצמאי, אף צילום, תמונה, גרפיקה, יצירת אמנות, שמע, וידאו או נכסים דומים ("חומרים דיגיטליים") הכלולים ביישום 'תמונות' או הניתנים כחלק ממנו, או להשתמש באופן אחר בחומרים דיגיטליים שלא בהקשר של השימוש המיועד שלהם כחלק מהיישום 'תמונות'.

ח. מאפייני שמירת תוכן במטמון.
1. במידה ש-Apple ו/או חברות המסונפות אליה מייצרות תוכנה ו/או תכנים ייחודיים שזמינים לשמירה במטמון (כגון תכנים רלוונטיים מ-Mac App Store) ("תכנים תואמי Apple"), מאפיינים מסוימים בתוכנה של Apple ("מאפייני שמירת תוכן במטמון") עשויים, באופן אוטומטי, להוריד את אותם תכנים תואמי Apple ולשמור אותם בזיכרון מטמון מקומי במחשב ממותג Apple שלך המופעל עם התוכנה של Apple (למטרות סעיף זה, מחשבים ממותג Apple ייקראו "Mac התומך בשמירת תוכן במטמון"). על ידי שימוש במאפיינים של התוכנה של Apple המאפשרים שמירה במטמון, את/ה מביע/ה את הסכמתך לכך ש-Apple תוכל להוריד תכנים תואמי Apple ולשמור אותם בזיכרון מטמון מקומי אצלך ב-Mac התומך בשמירת תוכן במטמון. באפשרותך לבטל בכל עת מאפיינים בתוכנה של Apple המאפשרים שמירה במטמון על ידי מעבר אל 'שיתוף' ב'הגדרות המערכת' ב-Mac התומך בשמירה במטמון.

2. מאפייני שמירת תוכן במטמון של התוכנה של Apple מיועדים לשימוש בלעדי במחשב Mac התומך בשמירת תוכן במטמון אשר נמצא בבעלותך או בשליטתך, וזאת למטרה הבלעדית של קיצור זמני ההעברה של תכנים תואמי Apple אל משתמשי קצה מורשים שנמצאים בבית, בחברה או בארגון שלך. את/ה מבין/ה שמשתמשים אלה עשויים להידרש לאמת את זהותם בנפרד מול Apple כדי שיוכלו לקבל תכנים תואמי Apple, ושקיצור זמני ההעברה של תכנים תואמי Apple באמצעות מחשב Mac התומך בשמירת תוכן במטמון לא ישנה את התנאים החלים עליך או על משתמשי הקצה שלך בעת קבלת אותם תכנים תואמי Apple.

3. את/ה מכיר/ה בכך ומסכים/ה שכל שימוש שייעשה בתכנים תואמי Apple יתבצע בכפוף לתנאי הרישיון החלים על סוג התכנים תואמי Apple שנשמרים במטמון. תנאים אלו עשויים לכלול, בין השאר, את תקנון שירותי המדיה של Apple, התקנון של iCloud, הסכם המנחים של iTunes U, הסכם רישיון התוכנה של iTunes U ו/או תנאי הרישיון התקפים שהגיעו עם התוכנה שאת/ה מוריד/ה, אלא אם ההורדה התבצעה תחת הסכם רישיון נפרד, ובמקרה כזה, תנאי הרישיון הנפרד יגברו. ניתן למצוא רשימה של הסכמי רישיון תוכנה של Apple ‏(הסכמי SLA) בכתובת: https://www.apple.com/legal/sla/. את/ה מכיר/ה בכך ומסכים/ה שהשימוש במאפייני שמירת תוכן במטמון והאחסון של תכנים תואמי Apple במחשב ה-Mac התומך בשמירה במטמון לא מעניקים לך זכויות כלשהן מעבר לאלה שכבר הוענקו לך במסגרת תנאי הרישיון החלים על התכנים תואמי Apple, וזכויות אלו לא יוכלו לשמש כהיתר, כתב ויתור או הגבלה של זכות כלשהי של Apple או של בעלי זכויות יוצרים אחרים בתכנים תואמי Apple.

4. אסור לך להשתמש במאפייני שמירת תוכן במטמון במחשב Mac התומך בשמירת תוכן במטמון אם הוא נמצא ברשת שאינה בבעלותך או בשליטתך (או שמבחינה חוקית אסור לך להשתמש בה למטרות אלה), או לאפשר גישה לתכנים תואמי Apple מסוג זה למשתמשי קצה שנמצאים מחוץ לבית, לחברה או לארגון שלך. את/ה מסכים/ה להשתמש במאפייני שמירת תוכן במטמון אך ורק לצורך שימושך הפרטי, הלא-מסחרי או למטרות שימוש פנימי בתוך החברה או הארגון שלך, ורק בכפוף לתנאים הכלולים במפורש במסמך זה. אינך רשאי/ת לספק לגורמי צד שלישי שירות שמשלב או מפיק תועלת משירותים או מידע המסופקים על ידי מאפייני שמירת תוכן במטמון, או שמשתמש במאפייני שמירת תוכן במטמון בדרך כלשהי.

5. על ידי הפעלה של מאפייני שמירת תוכן במטמון של התוכנה של Apple, את/ה מביע/ה את הסכמתך לחברת Apple לאחסן, לנטר ולאבטח את התכנים תואמי Apple במחשב ה-Mac שלך המאפשר שמירת תוכן במטמון, ולאסוף ולהשתמש במידע טכני על מחשב ה-Mac התומך בשמירת תוכן במטמון ורשתות קשורות, לרבות, בין השאר, מזהי חומרה וכתובות IP, לצורך ביצוע פעולות אלו. את/ה מסכים/ה להימנע מלכבות, להפסיק, לפרוץ, לעקוף או להפריע בדרך כלשהי למנגנוני האימות, האחסון או הווידוא של Apple, למנגנוני החתימה הדיגיטלית, לניהול זכויות דיגיטלי או למנגנוני אבטחה אחרים שמשמשים את Apple, או משולבים בתוכנה של Apple, בשירותים של Apple, בתכנים תואמי Apple, או בתוכנות או טכנולוגיות אחרות של Apple, וכן לא לאפשר לאחרים לעשות זאת.

6. ‏Apple שומרת לעצמה את הזכות להפסיק לספק תכנים תואמי Apple לשמירה במטמון במחשב ה-Mac התומך בשמירת תוכן במטמון (לדוגמה, ייתכן שתכנים שבעבר שמרת אצלך במטמון לא יהיו זמינים לשמירה חוזרת) ולהסיר תכנים תואמי Apple מכל סוג שהוא ששמורים אצלך במטמון ב-Mac התומך בשמירת תוכן במטמון, בכל עת ועל-פי שיקול דעתה הבלעדי, וכי ל-Apple לא תהיה אחריות כלפיך במקרה שכזה. את/ה מבין/ה שייתכן כי שמירה כזו במטמון של תכנים תואמי Apple לא תהיה זמינה בכל המדינות או האזורים. באפשרותך להסיר את התכנים תואמי Apple ששמורים אצלך במטמון ולכבות את מאפייני 'שמירת תוכן במטמון' בכל עת.

ט. חיבורים ל-Remote Desktop. בכפוף לתקנון של רישיון זה, בעת התחברות מרחוק ממחשב או ממכשיר אלקטרוני אחר (כל אחד מהם יכונה "מכשיר") למחשב של מותג Apple שמופעלת בו התוכנה של Apple (למטרות סעיף זה, מחשב כזה של מותג Apple יכונה "ה-Mac הביתי"), בין באמצעות המאפיין 'שיתוף מסך' ובין באמצעים אחרים:

(i) ניתן להתחבר מרחוק למכשיר אחד (1) בלבד בכל עת, בין באופן ישיר ובין באופן בלתי ישיר, על מנת לשלוט בהפעלת המכתבה הגרפית של התוכנה של Apple שמופעלת ומוצגת ב-Mac הביתי; וכן

(ii) ניתן לחבר מרחוק מספר סביר של מכשירים בו-זמנית למטרה הבלעדית של צפייה סימולטנית באותה הפעלת מכתבה גרפית של התוכנה של Apple שמופעלת ומוצגת ב-Mac הביתי, כל עוד הם אינם שולטים בתוכנה של Apple בשום צורה; אך

(iii) ניתן לחבר מרחוק מכשיר אחד (1) בלבד של מותג Apple בכל עת, בין באופן ישיר ובין באופן בלתי ישיר, על-מנת לשלוט בהפעלת מכתבה גרפית נפרדת של התוכנה של Apple השונה מההפעלה שפועלת ומוצגת ב-Mac הביתי, וניתן לבצע חיבור כזה רק באמצעות המאפיין 'שיתוף מסך' של התוכנה של Apple.

למעט ההיתר שניתן במפורש בסעיף 2ט' או בסעיף 3, או למעט היתר אחר שניתן ברישיון על ידי Apple, את/ה מסכים/ה שלא להשתמש בתוכנה של Apple או באף אחת מהפונקציות שלה בקשר עם לשכות שירות, שיתוף זמן (time sharing), שיתוף מסופים או סוגים דומים של שירותים, בין ששירותים כאלה ניתנים בארגון שלך או בין שהם מסופקים לצד שלישי.

י. הגבלות שימוש נוספות. ההיתרים המוענקים ברישיון זה אינם מתירים לך להתקין או להפעיל את תוכנות Apple, או להשתמש בהן, בכל מחשב שאינו שייך למותג Apple, או לאפשר לאחרים לעשות כן, ואת/ה מסכים/ה להגבלות אלה. את/ה מסכים/ה שלא להסיר, להסתיר או לשנות הודעות קניין (לרבות הודעות על סימנים מסחריים ועל זכויות יוצרים) שעשויות להיות מצורפות לתוכנה של Apple או כלולות בה. למעט כפי שהותר אחרת במסגרת התנאים של רישיון זה או במסגרת הרישיון של Apple: (i) משתמש אחד בלבד רשאי להשתמש בתוכנה של Apple בכל זמן נתון, וכן (ii) אסור לך להפוך את התוכנה של Apple לזמינה ברשת שבה היא עשויה לפעול או להיות בשימוש במספר מחשבים בו-זמנית. למעט כפי שהותר במפורש בסעיף 3, אסור לך להשכיר, להחכיר, להשאיל, למכור, להפיץ מחדש או להעניק רישיונות משנה של התוכנה של Apple.

יא. עותק גיבוי. מותר לך להכין עותק אחד של התוכנה של Apple (לא כולל קוד ROM האתחול וקושחה אחרת של Apple שמוטבעת או מוכלת באופן אחר בחומרה של מותג Apple) במתכונת הניתנת לקריאה על ידי מחשב, למטרות גיבוי בלבד, בתנאי שעותק הגיבוי יכלול את כל הודעות זכויות היוצרים וההודעות האחרות בדבר זכויות קניין, הכלולות בתוכנת המקור. קוד ROM האתחול והקושחה של Apple מסופקים אך ורק לצורך שימוש בחומרה של מותג Apple ואסור לך להעתיק, לשנות או להפיץ מחדש את קוד ROM האתחול והקושחה של Apple, או כל חלק מהם.

יב. העברת נתונים של תוכנה קיימת. אם תשתמש/י ב'מדריך ההתקנה/העברת הנתונים' כדי להעביר תוכנה ממחשב אחד של מותג Apple למחשב אחר של מותג Apple, זכור/י שהמשך השימוש בעותק המקורי של התוכנה עשוי להיות אסור ברגע שעותק הועבר למחשב אחר, אלא אם כן כבר יש ברשותך עותק ברישיון של התוכנה בשני המחשבים. עליך לבדוק בהסכמי רישיונות התוכנה הרלוונטיים אם יש תקנון רלוונטי. ייתכן שתוכנה ושירותים של צדדים שלישיים לא יהיו תואמים לתוכנה זו של Apple, וההתקנה של תוכנה זו של Apple עשויה להשפיע על הזמינות והשימושיות של תוכנות או שירותים אלה של צדדים שלישיים.

יג. קוד פתוח. Apple הפכה או עשויה להפוך רכיבים מסוימים של התוכנה של Apple ותוכנות קוד פתוח של צד שלישי שכלולות בתוכנה של Apple לזמינים באתר הקוד הפתוח שלה (https://www.opensource.apple.com/) (מכונים יחד "רכיבי קוד פתוח"). את/ה רשאי/ת לשנות או להחליף רכיבי קוד פתוח אלה בלבד, בכפוף לתנאים הבאים: (i) השימוש בתוכנה של Apple שתתקבל בתום השינויים יתבצע, כתחליף לתוכנה של Apple שלא בוצעו בה שינויים, במחשבים של מותג Apple שנמצאים בבעלותך או בשליטתך, כל עוד בכל אחד ממחשבי Apple האלה מותקן עותק בעל רישיון מתאים של התוכנה של Apple; וכן (ii) עליך לעמוד בתנאים של רישיון זה ובכל תנאי הרישוי הרלוונטיים שנוגעים לשימוש ברכיבי קוד פתוח. Apple אינה מחויבת לספק עדכונים, תחזוקה, אחריות, תמיכה טכנית או אחרת או שירותים עבור התוכנה של Apple שהתקבלה בתום השינויים. את/ה מכיר/ה באופן מפורש בכך שאם ייגרם כשל או נזק לחומרה של Apple כתוצאה מהשינוי של רכיבי הקוד הפתוח של התוכנה של Apple, הכשל או הנזק לא יכוסה על ידי תנאי האחריות של החומרה של Apple.

יד. איסור הנדסה לאחור. אסור לך לאפשר לאחרים להעתיק (למעט כפי שמותר באופן מפורש לפי רישיון זה או לפי כללי השימוש, אם הם רלוונטיים לגביך), לבצע הידור, לבצע הנדסה לאחור, לפרק, לנסות לפצח את קוד המקור, לפענח, לשנות או ליצור עבודות נגזרות של התוכנה של Apple או של שירותים המסופקים לך על ידי התוכנה של Apple, או של כל חלק מהם (למעט כפי ובמידה שהמגבלה כאמור אסורה לפי החוק הרלוונטי, או לפי תנאי רישוי המסדירים שימוש ברכיבי הקוד הפתוח העשויים להיות כלולים בתוכנה של Apple), ואת/ה מביע/ה את הסכמתך שלא לעשות כן.

טו. ציות לחוקים. את/ה מסכים/ה כי תשתמש/י בתוכנה ובשירותים של Apple (כפי שהם מוגדרים בסעיף 6 להלן) בהתאם לכל החוקים הרלוונטיים, לרבות חוקי המדינה או האזור שבהם את/ה מתגורר/ת או שבהם את/ה מוריד/ה את התוכנה והשירותים של Apple או משתמש/ת בהם. כמו כן, את/ה מסכים/ה לא להשתמש בתוכנה ובשירותים של Apple כדי ליצור תוכן מלאכותי (לרבות, למשל, תוכן מלאכותי בוטה או בעל אופי מיני) באף דרך האסורה על פי החוק הרלוונטי. ייתכן שמאפייני התוכנה והשירותים של Apple לא יהיו זמינים בכל השפות או האזורים ומאפיינים מסוימים עשויים להשתנות לפי אזור. ייתכן שחלק מהמאפיינים או מהתוכן של התוכנה והשירותים של Apple יהיו כפופים לתנאים או להגבלות נוספים. לצורך הפעלתם של כמה ממאפייני התוכנה והשירותים של Apple נדרש חיבור לאינטרנט.

טז. תוכנה של צד שלישי. Apple סיפקה, כחלק מחבילת התוכנה של Apple, ועשויה לספק כשדרוג, עדכון או תוספת לתוכנה של Apple, גישה לתוכנות או לשירותים מסוימים של צד שלישי, לנוחותך. אם התוכנה של Apple מכילה או מספקת גישה לתוכנות או לשירותים של צד שלישי, Apple אינה מחויבת, באופן מפורש או משתמע, לספק תמיכה טכנית או אחרת לתוכנות או לשירותים כאלה. עליך לפנות ישירות לספק, ליצרן או לספק השירות המתאימים של התוכנה לקבלת תמיכה טכנית ושירות לקוחות הקשורים לתוכנה, לשירות ו/או למוצרים שלהם.

יז. שינויים בתוכנה של Apple. התוכנה של Apple תבדוק מעת לעת עם Apple אם ישנם שינויים בתוכנה של Apple. אם קיים שינוי, ייתכן שהמערכת תוריד ותתקין אותו במחשב שלך באופן אוטומטי, ואם הדבר רלוונטי, גם בהתקנים ההיקפיים. בעצם השימוש בתוכנה של Apple, את/ה מסכים/ה לכך ש-Apple עשויה להוריד ולהתקין שינויי תוכנה של Apple באופן אוטומטי במחשב ובהתקנים ההיקפיים שלך. ניתן להשבית את העדכונים האוטומטיים של מערכת ההפעלה ואת עדכוני האבטחה המהירים בכל עת על ידי התאמת ההגדרות שנמצאות ב'הגדרות המערכת' > 'עדכוני תוכנה' > 'מתקדם'.

יח. תווי מערכת. בכפוף לתקנון של רישיון זה, מותר לך להשתמש בתווי ה-Genmoji וה-Memoji הכלולים בתוכנה של Apple או שנוצרו באמצעותה ("תווי מערכת"): (i) בעת עבודה עם התוכנה של Apple; וכן (ii) ליצירת תוכן ופרויקטים מקוריים משלך לשימושך האישי והלא מסחרי. אסור לך לעשות אף שימוש אחר בתווי המערכת לפי רישיון זה, לרבות, בין השאר, שימוש, שכפול, הצגה, ביצוע, הקלטה, פרסום או הפצה מחדש של כל אחד מתווי המערכת למטרות רווח, לא למטרות רווח, למטרות מסחריות או למטרת שיתוף ציבורי.

3. החכרה לשירותי פיתוח מותרים.
א. החכרה. מותר לך להחכיר או לבצע החכרת משנה של גרסה של התוכנה של Apple בשלמותה שיש לך עבורה רישיון תקף, לאדם או לארגון (כל אחד מהם ייקרא "חוכר") בתנאי שכל התנאים הבאים מתקיימים: 

(i) התוכנה של Apple שתוחכר תהיה בשימוש אך ורק למטרת מתן שירותי פיתוח מותרים, וכל חוכר חייב לעיין בתנאי רישיון זה ולהביע הסכמה לפעול על-פיהם;

(ii) כל תקופת החכרה תהיה לפחות עשרים וארבע (24) שעות רציפות; 

(iii) במהלך תקופת ההחכרה, החוכר שהוא גם משתמש הקצה, חייב להיות המשתמש היחיד והבלעדי בתוכנה של Apple ובחומרה ממותג Apple שבה התוכנה מותקנת, ולהיות בעל השליטה בהן, עם היוצא מהכלל הבא: לך, כגורם שמחכיר את התוכנה של Apple ("המחכיר/ה") יש היתר לספק תמיכה ניהולית עבור התוכנה של Apple; וכן 

(iv) לפני השימוש בתוכנה של Apple, על החוכר שהוא גם משתמש הקצה לעיין ולקבל את התנאים הרלוונטיים לכל תוכנה המותקנת מראש בתוכנה של Apple, כולל, בין השאר, לתוכנת הפיתוח Xcode של Apple ולכל תוכנה אחרת של Apple או של צד שלישי.

למטרות סעיף 3 זה: (א) "החוכר שהוא גם משתמש הקצה": הכוונה היא לחוכר/ת שהוא/היא משתמש/ת הקצה אשר ישתמש/תשתמש בתוכנה של Apple שהוחכרה, אך ורק לביצוע שירותי פיתוח מותרים, וכן (ב) "שירותי פיתוח מותרים" הם שירותי שילוב רציפים, לרבות, בין היתר, פיתוח תוכנה, בניית תוכנה ממקור, בדיקות אוטומטיות במהלך פיתוח תוכנה והרצת כלי הפיתוח הנחוצים לתמיכה בפעילויות כאלה. כל חוכר/ת חייב/ת לספק ל-Apple הודעה מראש, לפני ההחכרה או החכרת המשנה של התוכנה של Apple על פי סעיף 3 זה, על ידי יצירת קשר עם מחלקת Apple Developer Relations ‏(https://developer.apple.com/contact/macos-license/).

ב. החכרת משנה. גם לחוכר/ת מותר להחכיר את התוכנה של Apple בהחכרת משנה בכפוף לתנאים של סעיף 3 זה, בתנאי שהוא/היא מציית/ת לכל התנאים בסעיף 3 זה. במהלך תקופת החכרת המשנה, החוכר/ת שמחכיר/ה את התוכנה של Apple בהחכרת משנה (וגם נחשב/ת מאותו רגע למחכיר/ה בהתאם לתנאי סעיף 3 זה) חייב/ת לוותר במלואן על זכויות השימוש והשליטה בתוכנה של Apple ובחומרה ממותג Apple שבה התוכנה מותקנת, לטובת החוכר/ת בהחכרת משנה.

ג. אכיפה. כמחכיר/ה, באחריותך: (i) להבטיח כי כל חוכר/ת מציית/ת לדרישות המפורטות בסעיף 3 זה; (ii) להבטיח כי כל חוכר/ת מקבל/ת את כל תנאי הרישיון החלים; וכן (iii) לסייע ל-Apple באכיפת תנאי הציות הקשורים. אם חוכר/ת מפר/ה את תנאי רישיון זה או תנאים של רישיונות רלוונטיים אחרים של Apple, זכויותיו/ה לשימוש בתוכנה של Apple יפוגו אוטומטית, ואת/ה מסכים/ה להפסיק באופן מיידי את השימוש של אותו/אותה חוכר/ת בתוכנה של Apple ברגע שבו התגלתה הפרה כזו או עם קבלת הודעה בכתב מ-Apple באשר להפרה כזו.

ד. וירטואליזציה. עבור כל עותק של התוכנה של Apple שהוחכר בכפוף לתנאי סעיף 3 זה, מחכיר/ה או חוכר/ת (אך לא שניהם) רשאי/ת להתקין, להפעיל ולהשתמש בעותקים או במופעים נוספים של התוכנה של Apple בסביבות וירטואליות של מערכות הפעלה בהתאם לסעיף 2ב'(iii), בתנאי שמחכיר/ה יכול/ה לעבוד בסביבה וירטואלית רק עם מופע או עותק אחד של התוכנה של Apple ככלי הקצאה למטרת מתן גישה לחוכר/ת לתוכנה של Apple ואפשרות להשתמש בה, בכפוף לתנאי סעיף 3 זה. 

ה. תצורת המערכת. אם את/ה חוכר/ת, את/ה מכיר/ה בכך שייתכן שהתוכנה של Apple הוגדרה בעבר על ידי המחכיר/ה שמחכיר/ה לך את התוכנה של Apple, כולל בחירת הגדרות עבור 'נתוני ניתוח', 'שירותי מיקום' ומאפיינים אחרים הקשורים לאבטחה, לפרטיות ולאיסוף נתונים. את/ה מקבל/ת ומסכים/ה לכך ש-Apple אינה אחראית לתצורה של התוכנה של Apple כפי שהוגדרה על ידי המחכיר/ה.

4. העברה.
א. אם השגת את התוכנה של Apple באמצעות התקנה מראש בחומרה של מותג Apple או אם השגת את הרישיון לתוכנה של Apple מה-Mac App Store או באמצעות עדכון תוכנה, מותר לך לבצע העברה קבועה וחד-פעמית של כל זכויותיך לפי הרישיון בתוכנה של Apple (בצורתה המקורית, כפי שסופקה על ידי Apple) לצד אחר, בתנאים הבאים: (i) התוכנה של Apple תועבר ביחד עם החומרה של מותג Apple‏; (ii) ההעברה חייבת לכלול את כל התוכנה של Apple, על כל מרכיביה, ורישיון זה; (iii) לא תשמור/י אף עותק של התוכנה של Apple, כולה או חלקה, לרבות עותקים המאוחסנים במחשב או על-גבי התקן אחסון אחר; וכן (iv) הצד שמקבל את התוכנה של Apple קורא את התקנון של רישיון זה ומסכים לקבל אותו. למטרות רישיון זה, אם Apple תספק עדכון (למשל, גרסה 10.14 או 10.14.1) לתוכנה של Apple, העדכון ייחשב חלק מהתוכנה של Apple ואסור יהיה להעבירו באופן נפרד מגרסת הטרום-עדכון של התוכנה של Apple.

ב. אסור לך להעביר כל תוכנה של Apple ששונתה או הוחלפה בהתאם לסעיף 2יג' לעיל. כל הרכיבים של התוכנה של Apple מסופקים כחלק מחבילה, ולא ניתן להפרידם מהחבילה ולהפיצם כיישומים עצמאיים. שים/י לב כי התוכנה של Apple המסופקת עם מוצר חומרה מסוים ממותג Apple לא בהכרח תפעל בדגמים אחרים של חומרה ממותג Apple.

ג. כל עותק של התוכנה של Apple שייתכן שיסופק על ידי Apple למטרות קידום מכירות, הערכה, אבחון או שחזור ישמש אך ורק למטרות אלה ולא יימכר או יועבר מחדש.

ד. Apple רשאית להקצות רישיון זה במלואו או בחלקו או להקצות זכויות או התחייבויות הכפופות לו לכל שותף או חברה בת של Apple בכל עת וללא הודעה מראש.

5. הסכמה לשימוש בנתונים. מאפיינים מסוימים, כגון 'ניתוח נתונים', 'שירותי מיקום', Siri, 'הכתבה' ו-Spotlight, עשויים להזדקק למידע מהמחשב שלך לצורך הפעלתם. אנו נספק לך פרטים בנושא המידע שנשלח אל Apple והאופן שבו החברה עשויה להשתמש במידע זה בעת ההפעלה של מאפיינים אלה או בעת שימוש בהם. לפרטים נוספים, בקר/י בכתובת https://www.apple.com/privacy/. בכל עת, המידע שלך יטופל בכפוף למדיניות הפרטיות של Apple, הזמינה בכתובת: https://www.apple.com/legal/privacy/.

6. תוכנה ושירותים של Apple וחומרים של צד שלישי.
א. כללי. התוכנה של Apple עשויה לאפשר גישה לשירותים של Apple, כגון iTunes Store‏, Mac App Store‏, Apple Books‏, Game Center‏, iCloud, 'מפות', News ושירותים ואתרי אינטרנט אחרים של Apple ושל צדדים שלישיים (שנקראים, ביחד ולחוד, "שירותים"). השימוש בשירותים אלו מחייב גישה לאינטרנט, והשימוש בשירותים מסוימים עשוי לחייב חשבון Apple, לדרוש ממך להסכים לתנאים נוספים ולהיות כרוך בעלויות נוספות. השימוש שלך בתוכנה זו בקשר לחשבון Apple, או לשירותים אחרים של Apple, מהווה את הסכמתך לתנאי השירות הרלוונטיים, כגון התקנון העדכני של שירותי המדיה של Apple במדינה או באזור שבהם את/ה ניגש/ת לשירותים כאלה. ניתן לעיין בתנאים הללו בכתובת https://www.apple.com/legal/internet-services/itunes/.

ב. אם תירשם/י ל-iCloud, תוכל/י לגשת למאפיינים מסוימים של iCloud, כגון iCloud Drive, 'אלבומים משותפים' ו'איתור' ישירות מהתוכנה של Apple. את/ה מאשר/ת ומסכים/ה שהשימוש שלך ב-iCloud ובמאפיינים אלה כפוף לתקנון העדכני של שירות iCloud, הזמין לעיון בכתובת: https://www.apple.com/legal/internet-services/icloud/.

ג. תוכן היישום News. השימוש שלך בתוכן שניגשת אליו דרך היישום News מוגבל אך ורק לשימוש אישי ולא מסחרי, אינו מעביר לך זיקת בעלות כלשהי בתוכן ומחריג באופן ספציפי, ללא הגבלה, כל זכויות לשימוש מסחרי או לשימוש לצורך קידום מכירות בתוכן שכזה.

ד. מפות. השירות ומאפייני המפות של התוכנה של Apple ("מפות"), כולל כיסוי נתוני המפות, עשויים להשתנות מאזור לאזור. בעת הפעלת 'מפות' או בעת שימוש ביישום זה, יסופקו לך פרטים לגבי המידע שיישלח ל-Apple ולגבי אופן השימוש שייתכן שייעשה בו. את/ה מאשר/ת ומסכים/ה לכך שהשימוש שלך ב'מפות' כפוף לתקנון העדכני של השירות 'מפות', שאליו ניתן לגשת ושבו ניתן לעיין בסרגל הצד של היישום 'מפות'.

ה. את/ה מבין/ה כי בעת השימוש בתוכנה ובשירותים הללו של Apple, את/ה עלול/ה לבוא במגע עם תוכן שעשוי להיחשב לפוגעני, בלתי-צנוע או בלתי-הולם, כאשר תוכן כאמור עלול להכיל, או שלא להכיל, שפה בוטה, וכי התוצאות של כל חיפוש או הקלדת כתובת URL מסוימת, עשויות, באופן אוטומטי וללא כוונה תחילה, להפיק קישורים או הפניות לחומר בלתי-הולם. על אף האמור, את/ה מסכים/ה שהשימוש בתוכנה ובשירותים של Apple הוא באחריותך הבלעדית, וכי ל-Apple, לחברות המסונפות אליה, לסוכניה, למנהליה או למעניקי הרישיונות שלה לא תהא חבות כלפיך בגין תוכן שעשוי להיחשב לפוגעני, בלתי-צנוע או בלתי-הולם.

ו. תוכנה ושירותים מסוימים של Apple עשויים להציג, לכלול או להעמיד תוכן, נתונים, מידע, יישומים או חומרים של צדדים שלישיים ("חומרים של צדדים שלישיים"), או לספק קישורים לאתרי אינטרנט מסוימים של צד שלישי. בעצם השימוש בתוכנה ובשירותים של Apple, את/ה מכיר/ה בכך ומסכים/ה כי Apple אינה אחראית לבחינה או להערכה של התוכן, רמת הדיוק, השלמות, העדכניות, התוקף, אי הפרה של זכויות היוצרים, החוקיות, ההגינות, האיכות או כל היבט אחר של חומרים או אתרי אינטרנט של צד שלישי כאמור. Apple, נושאי המשרה בה, החברות המסונפות לה והחברות הבנות שלה אינם מאשרים או מקדמים שירותים של צדדים שלישיים, חומרים או אתרים של צדדים שלישיים, או חומרים, מוצרים או שירותים אחרים של צדדים שלישיים, ולא יישאו בכל חבות או אחריות כלפיך או כלפי כל אדם אחר בגינם. חומרים של צדדים שלישיים וקישורים לאתרים אחרים מסופקים אך ורק לנוחותך.

ז. Apple וספקי התוכן שלה אינם ערבים לזמינות, לרמת-הדיוק, לשלמות, לאמינות או לזמן הקבלה של מידע בנושא מניות, נתוני מיקום, מידע בריאותי או נתונים אחרים מכל סוג המוצגים על ידי התוכנה והשירותים של Apple. מידע פיננסי המוצג על ידי התוכנה והשירותים של Apple מיועד למטרות מידע כלליות בלבד, ואין להסתמך עליו כייעוץ להשקעות. לפני ביצוע כל עסקה בניירות ערך המתבססת על מידע שהושג דרך התוכנה והשירותים של Apple, עליך להתייעץ עם איש מקצוע בנושאים פיננסיים או בנושא ניירות-ערך, בעל סמכות חוקית להענקת ייעוץ פיננסי וייעוץ בנושא ניירות-ערך במדינה או באזור שבו את/ה גר/ה. יש להעריך את הפלט שנוצר באמצעות בינה מלאכותית כדי להעריך את מידת הדיוק וההתאמה שלו למקרה השימוש, כולל שימוש בסוקרים אנושיים בהתאם לצורך, לפני השימוש בפלט שהתקבל באמצעות התוכנה והשירותים של Apple והשיתוף שלו. נתוני מיקום שמתקבלים באמצעות התוכנה והשירותים של Apple, לרבות השירות 'מפות' של Apple, ניתנים למטרות ניווט כללי ו/או תכנון בלבד, ולא נועדו להיות מקור סמכותי במקרים שבהם נדרש מידע מדויק בנושא מיקום, או כאשר נתונים מוטעים, בלתי-מדויקים, בלתי-שלמים או כאלה שהגיעו באיחור בנושא מיקום עלולים להוביל למוות, לפציעה גופנית, לפגיעה ברכוש או לנזק סביבתי. את/ה מסכים/ה לכך שהתוצאות שתקבל/י מהיישום 'מפות' עשויות להיות שונות מתנאי השטח או הכביש בפועל עקב גורמים העשויים להשפיע על מידת הדיוק של הנתונים ביישום 'מפות', כגון, בין השאר, מזג אוויר, תנאי הדרך והתנועה ואירועים גאו-פוליטיים. למען בטיחותך, שים/י לב תמיד לשילוט ולתנאי הדרך בפועל. נהג/י בזהירות ועל-פי תקנות התנועה, ושים/י לב שהוראות לרוכבי אופניים ולהולכי רגל לא תמיד כוללות שבילים ייעודיים.

ח. במידה שאת/ה מפיץ/ה תוכן באמצעות התוכנה והשירותים של Apple, את/ה מאשר/ת שאת/ה הבעלים של הזכויות לחומר זה, או שיש לך הרשאה לגביו או שאת/ה מורשה/ית מבחינה חוקית באופן אחר להפיץ תוכן זה, וכן שתוכן זה אינו מפר את תנאי השימוש החלים על התוכנה והשירותים הללו של Apple. את/ה מסכים/ה לכך שהתוכנה והשירותים של Apple כוללים תוכן, מידע וחומר קנייניים אשר הם בבעלות Apple, בעלי האתר או מעניקי הרישיונות שלהם, והם מוגנים לפי חוקי קניין רוחני וחוקים רלוונטיים אחרים, לרבות, אך לא רק, זכויות יוצרים. את/ה מסכים/ה שלא להשתמש בתוכן, במידע ובחומר קנייניים כאמור, למעט עבור שימוש מותר בתוכנה ובשירותים של Apple, או בכל צורה שאינה עולה בקנה אחד עם התנאים של רישיון זה, או שמפרה את זכויות הקניין הרוחני של צד שלישי או של Apple. אסור לשכפל אף חלק של התוכנה והשירותים של Apple בכל צורה או בכל אמצעי. את/ה מסכים/ה שלא לשנות, להשכיר, להחכיר, להשאיל, למכור, להפיץ או ליצור עבודות נגזרות המבוססות על התוכנה והשירותים של Apple, בכל צורה שהיא, וכי לא תנצל/י את התוכנה והשירותים של Apple בכל צורה שלא הותרה לך, לרבות, אך לא רק, על ידי שימוש בתוכנה ובשירותים של Apple להפצת וירוסי מחשב, וירוסי תולעת, סוסים טרויאניים או כל תוכנה זדונית אחרת, או על ידי הסגת גבול או העמסה על קיבולת רשת. כמו כן, את/ה מסכים/ה שלא להשתמש בתוכנה ובשירותים של Apple בכל אופן כדי להפיץ ספאם, להונות, להטריד כל צד אחר, להתעלל בו, לארוב לו, לאיים עליו, להשמיץ אותו, לפגוע בו או להפר באופן אחר את זכויותיו, וכי Apple לא תישא באחריות, בכל צורה שהיא, בגין שימוש כזה על-ידך, וגם לא תישא באחריות בגין הודעות או תשדורות מטרידות, מאיימות, משמיצות, פוגעניות, מפרות זכויות-יוצרים או בלתי חוקיות שתקבל/י כתוצאה משימוש בתוכנה ובשירותים של Apple.

ט. ייתכן שתוכנה ושירותים מסוימים של Apple וחומרים מסוימים של צד שלישי לא יהיו זמינים בכל השפות או בכל המדינות/האזורים. Apple אינה מצהירה כי תוכנה ושירותים של Apple וחומרים של צד שלישי כאמור הם מתאימים או זמינים לשימוש במקום מסוים כלשהו. במידה שתחליט/י לגשת לתוכנה ולשירותים של Apple ולחומרים של צד שלישי כאמור או להשתמש בהם, את/ה עושה זאת ביוזמתך שלך, ואת/ה אחראי/ת לציות לכל חוק רלוונטי, לרבות, אך לא רק, החוקים המקומיים הרלוונטיים וחוקים בנוגע לפרטיות ולאיסוף מידע. Apple ומעניקי הרישיונות שלה שומרים על הזכות לשנות, להשעות, להסיר או לחסום את הגישה לתוכנה ולשירותים של Apple כאמור בכל עת, ללא הודעה מראש. בכל מקרה, Apple לא תישא בחבות להסרה או לחסימה של הגישה לתוכנה ולשירותים של Apple כאמור. Apple רשאית גם להטיל מגבלות על השימוש או הגישה לתוכנה ולשירותים מסוימים של Apple, בכל מצב וללא הודעה מראש או חבות מצדה.

7. סיום. רישיון זה יהיה בתוקף עד לסיומו. אם לא תקיים/י תנאי כלשהו מתנאי רישיון זה, זכויותיך לפי רישיון זה יסתיימו באופן אוטומטי, או יאבדו מתוקפן בפועל, ללא הודעה מ-Apple. עם סיום רישיון זה, עליך לחדול מכל שימוש בתוכנה של Apple ולהשמיד את כל העותקים של התוכנה של Apple, בין שהם מלאים ובין שהם חלקיים. סעיפים 5, 6, 7, 8, 9, 11, 12 ו-13 של רישיון זה ימשיכו להיות תקפים גם לאחר סיום הרישיון.

8. תניית פטור לגבי אחריות.
א. אם את/ה צרכן/ית פרטי/ת (מישהו שמשתמש בתוכנה של Apple מחוץ לתחום העיסוק, העסק או המקצוע שלו), ייתכן שחלות עליך זכויות משפטיות במדינת מגוריך הפוטרות אותך מההגבלות הבאות, והיכן שהגבלות אלה אינן מותרות הן לא יחולו עליך. כדי לברר פרטים נוספים על זכויות, עליך ליצור קשר עם ארגון ייעוץ צרכני מקומי ולעיין בתוספת בנושא תחום השיפוט. 

ב. את/ה מאשר/ת ומסכים/ה באופן מפורש, כי עד למידה המותרת על פי חוק, השימוש בתוכנה של APPLE ובכל השירותים שמבוצעים באמצעות התוכנה של APPLE או שניתן לגשת אליהם דרכה, הוא באחריותך בלבד, וכי כל הסיכון באשר להשגת איכות, ביצוע, דיוק ומאמץ משביעי-רצון, מוטל עליך.

ג. עד למידה המרבית המותרת בחוק, התוכנה והשירותים של APPLE מסופקים "כפי שהם" ו"כפי שהם זמינים", עם כל הפגמים וללא אחריות מכל סוג, ו-APPLE ומעניקי הרישיונות שלה (ביחד "APPLE", למטרות הסעיפים 8 ו-9), פוטרים עצמם בזאת מכל אחריות ותנאים בקשר לתוכנה ולשירותים של APPLE, בין שהם מפורשים, משתמעים או סטטוטוריים, לרבות, בין השאר, האחריות ו/או התנאים המשתמעים בנושא סחירות, איכות מספקת, התאמה למטרה מסוימת, דיוק, הנאה שקטה ואי-הפרת זכויות של צד שלישי.

ד. APPLE אינה אחראית להפרעות להנאתך מהתוכנה ומהשירותים של APPLE, ואינה מתחייבת כי הפונקציות הכלולות בתוכנה של APPLE או השירותים המבוצעים או המסופקים על-ידה יעמדו בדרישותיך, שההפעלה של התוכנה והשירותים של APPLE תתבצע ללא הפרעות או טעויות, שכל שירות ימשיך להיות זמין, שפגמים בתוכנה או בשירותים של APPLE יתוקנו או שהתוכנה או השירותים של APPLE יהיו תואמים או יפעלו עם כל תוכנה, יישום או שירות של צד שלישי. התקנה של התוכנה הזו של APPLE עשויה להשפיע על הזמינות ועל השמישות של תוכנות, יישומים או שירותים של צד שלישי, כמו גם על מוצרים ועל שירותים של APPLE.

ה. כמו כן, את/ה מכיר/ה בכך שהתוכנה והשירותים של APPLE אינם מיועדים או מתאימים לשימוש במצבים או בסביבות שבהם כשל, עיכובים בזמנים, טעויות או אי-דיוקים בתוכן, בנתונים או במידע המסופקים על ידי התוכנה או השירותים של APPLE עלולים לגרום למוות, לנזק גוף או לנזק פיזי או סביבתי חמור, לרבות, בין השאר, הפעלת מתקנים גרעיניים, ניווט של כלי טיס או מערכות תקשורת, בקרת תנועה אווירית, אמצעים להצלת חיים או מערכות נשק.

ו. אף מידע בעל-פה או בכתב, או ייעוץ הניתן על-ידי APPLE או נציג מורשה של APPLE, לא יהווה אחריות. אם התוכנה או השירותים של APPLE יימצאו פגומים, את/ה נוטל/ת על עצמך את העלות המלאה של כל שירות או תיקון שיידרשו. תחומי שיפוט מסוימים אינם מתירים שלילת אחריות משתמעת או הטלת הגבלות על זכויות סטטוטוריות רלוונטיות של צרכנים, ולכן ייתכן כי השלילה וההגבלות שלעיל לא יחולו עליך.

9. הגבלת חבות. אלא אם צוין אחרת ברישיון זה, כל עוד הדבר אינו אסור על-פי חוק, לא תחול על APPLE והחברות המסונפות אליה, הסוכנים או המנהלים שלה בשום מקרה אחריות בגין נזק גופני או בגין נזקים מקריים, מיוחדים, עקיפים או תוצאתיים, לרבות, בין השאר, נזקים בגין אובדן רווחים, נזק לנתונים או אובדן נתונים, אי יכולת להעביר או לקבל נתונים או מידע (כולל, ללא הגבלה, הנחיות, מטלות וחומרים הקשורים לקורסים), הפרעה עסקית או כל נזק או אובדן מסחרי אחר, הנובעים או הקשורים לשימושך או לחוסר היכולת שלך להשתמש בתוכנה או בשירותים של APPLE, או בכל תוכנה, יישום או שירות של צד שלישי ביחד עם התוכנה או השירותים של APPLE, ללא קשר לאופן שבו הם נגרמו, בהתעלם מתאוריית האחריות (חוזית, נזיקית או אחרת), ואף אם APPLE ידעה על האפשרות לנזקים כאמור. תחומי שיפוט מסוימים אינם מתירים הוצאה מהכלל או הגבלה של חבות בגין נזקי גוף, או בגין נזקים מקריים או תוצאתיים, כך שייתכן שמגבלה זאת אינה חלה עליך. בכל מקרה, חבותה הכוללת של Apple כלפיך בגין כל הנזקים (למעט כפי שיידרש לפי החוק הרלוונטי במקרים שבהם מעורב נזק גוף), לא תעלה על מאתיים וחמישים דולר ארה"ב (250.00 $). ההגבלות דלעיל יחולו, אף אם הסעד שצוין לעיל אינו מקיים את מטרתו המהותית. 

10. בקרת ייצוא. אסור לך להשתמש בתוכנה של Apple, לייצאה או לייצאה מחדש, אלא בהתאם לחוקי ארה"ב ולחוקי תחומי השיפוט שבהם הושגה התוכנה של Apple. בייחוד, אך לא רק, אין לייצא או לייצא מחדש את התוכנה של Apple (א) למדינות שעליהן הוטל חרם על ידי ארה"ב או (ב) לכל אדם שמופיע ברשימת הגורמים המוכרזים (Specially Designated Nationals) של משרד האוצר של ארה"ב או ברשימת היחידים או הישויות הבלתי מורשים של משרד המסחר של ארה"ב או בכל רשימת הגבלות אחרת. בעצם השימוש בתוכנה של Apple, את/ה מצהיר/ה ומאשר/ת כי אינך נמצא/ת באף מדינה כזו וכי אינך נכלל/ת באף רשימה כזו. כמו כן, את/ה מסכים/ה כי לא תשתמש/י בתוכנה של Apple למטרות האסורות לפי חוקי ארה"ב, לרבות, בין השאר, פיתוח, תכנון או ייצור של טילים ואמצעי-לחימה גרעיניים, כימיים או ביולוגיים.

11. משתמשי קצה ממשלתיים וישויות ושותפים עסקיים שה-HIPAA מכסה
א. משתמשי קצה ממשלתיים. התוכנה של Apple והמסמכים הנלווים הם "מוצרים מסחריים", כפי שמונח זה הוגדר ב-‎48 C.F.R. §2.101, אשר מורכבים מ"תוכנת מחשב מסחרית" ומ"מסמכי תוכנת מחשב מסחרית", כפי שנעשה שימוש במונחים הללו ב-‎48 C.F.R. §12.212 או ב-‎48 C.F.R. §227.7202, לפי העניין. בהתאם לסעיפים ‎48 C.F.R. §12.212 או ‎48 C.F.R. §227.7202-1 עד 227.7202-4, לפי העניין, הרישיון לתוכנת המחשב המסחרית ולמסמכי תוכנת המחשב המסחרית ניתן למשתמשי קצה בממשלת ארה"ב (א) אך ורק כמוצרים מסחריים, ו-(ב) אך ורק עם אותן זכויות שניתנות לכל משתמשי הקצה האחרים, בהתאם לתקנון שבמסמך זה. זכויות שלא פורסמו יישארו שמורות במסגרת חוקי זכויות היוצרים של ארה"ב.

ב. ישויות ושותפים עסקיים שה-HIPAA מכסה. אם את/ה ישות או שותף עסקי שה-HIPAA מכסה, לא תשתמש/י בתוכנה של Apple, בשירותי Apple, או בכל רכיב או פונקציה שלהם, כדי ליצור, לקבל, לתחזק או לשדר כל מידע בריאותי רגיש וניתן לזיהוי באופן אישי, כולל מידע בריאותי מוגן, או תשתמש/י בתוכנה של Apple או בשירותי Apple בכל דרך שתהפוך את Apple (או כל חברה בת של Apple) לשותף עסקי שלך או של צד שלישי כלשהו. למונחים המשמשים בסעיף זה תהיה אותה משמעות כהגדרתה ב-‎45 CFR §160.103.

12. הדין החל ונתיקות. על רישיון זה יחולו דיני מדינת קליפורניה, והוא יפורש לפיהם, להוציא עקרונותיה בקשר למתקל דינים. רישיון זה לא יהא כפוף לאמנת האו"ם בדבר חוזים למכירה בינלאומית של טובין, והיישום שלה נשלל באופן מפורש. אם את/ה צרכן/ית היושב/ת בבריטניה, על רישיון זה יחולו חוקי תחום השיפוט של מקום מגוריך. אם, מכל סיבה, בית משפט מוסמך יקבע כי תנאי כלשהו, או חלק ממנו, אינו ניתן לאכיפה, יתר תנאי הרישיון ייוותרו בתוקפם המלא.

13. ההסכם המלא; השפה הקובעת. רישיון זה מהווה את כלל ההסכם בינך לבין Apple בנוגע לתוכנה של Apple, וגובר על כל הבנה קודמת או נוכחית בנושא זה. אף תיקון או שינוי ברישיון זה לא יהיה מחייב, אלא אם נעשה בכתב ונחתם על-ידי Apple. כל תרגום של רישיון זה נעשה לשם דרישות מקומיות, ובמקרה של אי-התאמה בין הגרסה האנגלית לגרסאות שאינן באנגלית, תגבר הגרסה האנגלית של הרישיון, כל עוד הדבר אינו אסור לפי החוק המקומי באזור מגוריך.

14. הכרה בצדדים שלישיים.
א. חלקים מהתוכנה של Apple עשויים להשתמש או לכלול תוכנה של צד שלישי וחומר אחר המוגן בזכויות יוצרים. הכרה בצדדים שלישיים, תנאי רישוי ותניות פטור בנוגע לחומר כאמור, כלולים במסמכים האלקטרוניים של התוכנה של Apple, ושימושך בחומר כאמור כפוף לתנאים שלהם לפי העניין. השימוש ב-Google Safe Browsing Service כפוף לתנאי השירות של Google‏ (https://www.google.com/intl/he/policies/terms/) ולמדיניות הפרטיות של Google‏ (https://www.google.com/intl/he/policies/privacy/).

ב. ספריות תוכנה מסוימות ותוכנות נוספות של צד שלישי הכלולות בתוכנה של Apple הן תוכנות ללא תשלום והרישיון עבורן ניתן במסגרת הרישיון הציבורי הכללי של GNU‏ (GPL) או הרישיון הציבורי הכללי המוקטן/של הספריה של GNU‏ (LGPL), לפי העניין. ניתן לקבל עותק מלא של קוד המקור של תוכנה חינמית כזו במתכונת הניתנת לקריאה על ידי מחשב במסגרת התנאים של רישיון ה-GPL או ה-LGPL, לפי העניין, ללא תשלום למעט עלות המדיה, המשלוח והטיפול, באמצעות שליחת בקשה בכתב ל-Apple לכתובת opensource@apple.com. תוכנת ה-GPL/LGPL מופצת בתקווה שהיא תהיה מועילה, אך ללא כל אחריות, אפילו ללא האחריות המשתמעת של סחירות או התאמה למטרה מסוימת. עותק של ה-GPL וה-LGPL מצורף לתוכנה של Apple.

ג. שימוש ב-MPEG-4. הרישיון למוצר זה ניתן תחת רישיון MPEG-4 Systems Patent Portfolio עבור קידוד בהתאם לתקן MPEG-4 Systems Standard, למעט העובדה שיש צורך ברישיון נוסף ובתשלום תמלוגים במקרה של קידוד הקשור לדברים הבאים: (i) נתונים המאוחסנים או המשוכפלים במדיה פיזית שהתשלום עבורם מתבצע על בסיס כל כותר וכותר ו/או (ii) נתונים שהתשלום עבורם מתבצע על בסיס כל כותר וכותר, והם משודרים אל משתמש קצה לצורך אחסון ו/או שימוש לצמיתות. ניתן לקבל רישיון נוסף כזה מאת MPEG LA, LLC. פרטים נוספים אפשר למצוא בכתובת https://www.mpegla.com.

הרישיון למוצר זה ניתן תחת רישיון MPEG-4 Visual Patent Portfolio עבור שימוש אישי ובלתי-מסחרי על ידי צרכן למטרת (i) קידוד וידאו בהתאם לתקן MPEG-4 Visual Standard ("וידאו MPEG-4") ו/או (ii) פענוח וידאו MPEG-4 אשר קודד על-ידי צרכן פרטי העוסק בפעילות אישית ובלתי-מסחרית ו/או הושג מספק וידאו המורשה על-ידי MPEG LA לספק וידאו MPEG-4. לא מוענק או משתמע רישיון לכל שימוש אחר. פרטים נוספים, כולל מידע בנוגע לרישוי ושימוש בעלי אופי שיווקי, פנימי ומסחרי, ניתן לקבל מאת MPEG LA, LLC.‎. ראה/י https://www.mpegla.com.

ד. הודעת H.264/AVC. במידה שהתוכנה של Apple כוללת פונקציית קידוד ו/או פענוח מסוג AVC, שימוש מסחרי ב-H.264/AVC מחייב רישיון נוסף והתנאי הבא יחול: ניתן בזאת רישיון לפונקציית ה-AVC במוצר זה אך ורק לשימוש אישי ובלתי-מסחרי על ידי צרכן פרטי לשם (i) קידוד וידאו בהתאם לתקן AVC רגיל ("וידאו AVC") ו/או (ii) פענוח וידאו AVC אשר קודד על ידי צרכן שעוסק בפעילות פרטית ובלתי-מסחרית ו/או וידאו AVC שהושג מספק וידאו המורשה לספק וידאו AVC. מידע בנוגע לשימושים אחרים ורישיונות ניתן להשיג מ-MPEG LA L.L.C.‎. ראה/י HTTPS://WWW.MPEGLA.COM.

ה. הודעת AMR. הרישיון של פונקציונליות הקידוד והפענוח Adaptive Multi-Rate‏ ("AMR") במוצר זה אינו מתיר שיחות קוליות סלולריות, או שימוש בכל מוצר טלפוני המובנה בארכיטקטורת QuickTime עבור פלטפורמת Windows. כמו כן, פונקציונליות הקידוד והפענוח AMR במוצר זה אינה מורשית לשימוש בתשתית תקשורת סלולרית, לרבות: תחנות בסיס, בקרי תחנות בסיס/בקרי רשתות רדיו, מרכזי מיתוג ושערים אל הרשת הציבורית הממותגת וממנה.

ו. הודעת FAA. נתוני "תצוגת מיקום מטוסים" ו"עדכוני מצב של המערכת הארצית של המרחב האווירי" (המכונים ביחד "נתוני טיסה") שמוצגים באמצעות התוכנה של Apple מופקים על ידי רשות התעופה הפדרלית (ה-FAA) של ארה"ב. את/ה מסכים/ה שלא להפיץ מחדש נתוני טיסה ללא אישור מראש בכתב מה-FAA. ה-FAA ו-Apple מסירות מעל עצמן כל אחריות, מפורשת או משתמעת (כולל האחריות המשתמעת בנוגע לסחירות והתאמה למטרה מסוימת) בנוגע לשימוש בנתוני הטיסה ולדיוק שלהם. את/ה מסכים/ה שה-FAA ו-Apple לא יישאו באחריות, ביחד או לחוד, בגין כל אובדן, נזק, תביעה, חבות, הוצאה או קנס, או עבור כל נזק עקיף, מיוחד, משני, מקרי או תוצאתי שנגרם כתוצאה מהשימוש בנתוני הטיסה. התוכנה של Apple אינה ממומנת או מקודמת על ידי ה-FAA. ה-FAA אינה אחראית לבעיות טכניות או בעיות במערכת, ואין לפנות ל-FAA בנוגע לבעיות כאלה או לבעיות תפעוליות שנוגעות לזרימת התנועה.

ז. שימוש ב-Adobe Color Profiles. מותר לך להשתמש בתוכנה Adobe Color Profile המצורפת לתוכנה של Apple במסגרת רישיון זה, אך Adobe אינה מחויבת לספק כל תמיכה לפרופילי הצבע האלה, כולל שדרוגים או גרסאות עתידיות של הפרופילים או פריטים אחרים. בנוסף לאמור בסעיפים 8 ו-9 לעיל, Adobe לא תהיה אחראית כלפיך בשום מקרה בגין נזק, תביעה או עלות כלשהם. התוכנה Adobe Color Profile המופצת יחד עם התוכנה של Apple זמינה להורדה מ-Adobe גם בכתובת https://www.adobe.com.

ח. הסכם רישיון למשתמש קצה של Gracenote®‎. יישום או מכשיר אלה כוללים תוכנה של Gracenote, Inc.‎ שבאמריוויל, קליפורניה (להלן "Gracenote"). התוכנה של Gracenote (להלן "תוכנת Gracenote") מאפשרת ליישום זה לבצע זיהוי כונן ו/או קובץ ולהשיג מידע הקשור במוזיקה, לרבות השם, האמן, הרצועה ופרטי הכותר ("נתוני Gracenote") משרתים מקוונים או ממסדי נתונים מוטבעים (ביחד, "שרתי Gracenote") וכן לבצע פעולות נוספות. מותר לך להשתמש בנתוני Gracenote אך ורק לפעולות שנועדו למשתמש הקצה של יישום או מכשיר אלה.

את/ה מסכים/ה כי תשתמש/י בנתוני Gracenote, בתוכנת Gracenote ובשרתי Gracenote לשימושך האישי הלא מסחרי בלבד. את/ה מסכים/ה לא להקצות, להעתיק, להעביר או לשדר את תוכנת Gracenote או נתוני Gracenote כלשהם לצד שלישי כלשהו. את/ה מסכים/ה לא להשתמש או לנצל את נתוני GRACENOTE, תוכנת GRACENOTE או שרתי GRACENOTE למעט כפי שהותר במפורש בזאת.

את/ה מסכים/ה שהרישיון הלא בלעדי שלך להשתמש בנתוני Gracenote, בתוכנת Gracenote ובשרתי Gracenote יסתיים אם תפר/י מגבלות אלה. אם הרישיון שלך מסתיים, את/ה מסכים/ה להפסיק כל שימוש בנתוני Gracenote, בתוכנת Gracenote ובשרתי Gracenote‏. Gracenote שומרת לעצמה את כל הזכויות בנתוני Gracenote, בתוכנת Gracenote ובשרתי Gracenote, לרבות כל זכויות הבעלות. Gracenote לא תישא בשום מקרה באחריות לכל תשלום לך תמורת מידע כלשהו שתספק/י. את/ה מסכים/ה ש-Gracenote, Inc.‎ תהא רשאית לאכוף את זכויותיה תחת הסכם זה נגדך, ישירות בשמה.

השירות של Gracenote משתמש במזהה ייחודי למעקב אחר שאילתות למטרות סטטיסטיות. מזהה מספרי שמוקצה באופן אקראי נועד לאפשר לשירות של Gracenote לספור שאילתות בלי לדעת דבר על זהותך. מידע נוסף אפשר למצוא בדף האינטרנט של מדיניות הפרטיות של Gracenote לשירות של Gracenote‏.

את/ה מקבל/ת רישיון לשימוש בתוכנת Gracenote ובכל פריט של נתוני Gracenote כמות שהם ("AS IS")‏. Gracenote אינה טוענת לכל אחריות, מפורשת או משתמעת, לדיוק של כל נתוני Gracenote משרתי Gracenote‏. Gracenote שומרת לעצמה את הזכות למחוק נתונים משרתי Gracenote או לשנות קטגוריות נתונים מכל סיבה שהיא הנחשבת למספקת בעיני Gracenote‏. אין כל אחריות לכך שהפעולה של תוכנת Gracenote או שרתי Gracenote תהא נטולת שגיאות או רציפה. Gracenote אינה מחויבת לספק לך סוגי נתונים או קטגוריות נתונים נוספים חדשים או משופרים שייתכן ש-Gracenote תספק בעתיד, והיא רשאית להפסיק את שירותיה בכל עת. GRACENOTE פטורה מכל אחריות, מפורשת או משתמעת, לרבות, אך לא רק, אחריות משתמעת לסחירות, להתאמה למטרה מסוימת, לזכות ולאי-הפרת זכויות. GRACENOTE אינה נושאת באחריות לתוצאות שיתקבלו עקב השימוש שלך בתוכנת GRACENOTE או בשרת GRACENOTE כלשהו. בשום מקרה GRACENOTE לא תישא באחריות לנזקים מקריים או תוצאתיים או לכל הפסד הכנסה או הפסד רווחים.

15. הגבלות על שירות החיפוש של Yahoo. שירות החיפוש של Yahoo שזמין ב-Safari מורשה לשימוש במדינות ובאזורים הבאים בלבד: אוסטריה, אוסטרליה, אורוגוואי, איטליה, איי בהאמה, איי קיימן, אינדונזיה, איסלנד, אירלנד, אל סלוודור, אקוודור, ארגנטינה, ארובה, ארצות-הברית, בולגריה, בלגיה, ברבדוס, ברזיל, בריטניה, ברמודה, גואטמלה, ג'מייקה, גרמניה, גרנדה, דנמרק, דרום קוריאה, הודו, הולנד, הונגריה, ונצואלה, טורקיה, טרינידד וטובגו, יוון, יפן, לוקסמבורג, לטביה, ליטא, מלזיה, מלטה, מקסיקו, נורווגיה, ניו זילנד, ניקרגואה, סין היבשתית, הונג קונג, טייוואן, סינגפור, סלובניה, סלובקיה, סנט וינסנט, סנט לוציה, ספרד, פוארטו ריקו, פולין, פורטוגל, הפיליפינים, פינלנד, פנמה, פרו, צ'ילה, צ'כיה, צרפת, קולומביה, קנדה, קפריסין, רומניה, הרפובליקה הדומיניקנית, שוודיה, שווייץ ותאילנד.

EA1955
11.07.2025

————————————

תוספת בנושא תחום שיפוט

אוסטרליה

עבור צרכן/ית באוסטרליה, דבר ברישיון זה אינו משפיע – או מיועד להשפיע – על זכויותיך הסטטוטוריות על פי החוק האוסטרלי להגנת הצרכן (כולל ערבויות לצרכן).

אם את/ה משתמשת ב-FaceTime או ב-iMessage באוסטרליה, התנאים הנוספים הבאים חלים על השימוש שלך בשירותים אלה. את/ה מסכים/ה שלא להשתמש ב-FaceTime או ב-iMessage כדי לשלוח, ליצור, להפיץ, לאחסן, לפנות בבקשה או לגשת לקטגוריות של תוכן כפי שנאסר על פי החוק האוסטרלי לבטיחות באינטרנט ועל פי סטנדרטים ודרישות יישום קשורים בנושא בטיחות מקוונת. קטגוריות כאלה כוללות, עד למידה האסורה, תוכן המכיל חומרים שמציגים התעללות מינית או ניצול מיני של ילדים; המקדם, המעודד או המקל ביצוע פעולות טרור; המתכנן או המקל ביצוע פעילות בלתי חוקית; המכיל חומרים פליליים או אלימים; המכיל חומר מזיק או בלתי חוקי הקשור לסמים שמתאר, מבטא או עוסק בדרך אחרת בנושא של שימוש לרעה בסמים או התמכרות, או המספק הוראות מפורטות לשימוש לרעה או לקידום אותם סמים, ללא הצדקה. Apple שומרת לעצמה את הזכות למנוע את השימוש שלך ב-FaceTime וב-iMessage אם בחרת לשלוח, ליצור, להפיץ, לאחסן, לפנות בבקשה או לגשת לתוכן כזה (לרבות על ידי השעיה או סגירת החשבון שלך ב-FaceTime וב-iMessage, הטלת הגבלות על השימוש שלך בשירותים אלה, או הסרה, מחיקה או הגבלת גישה לחומרים בשירותים אלה, לפי העניין). כמו כן, את/ה מסכים/ה כי באחריותך להבטיח שכל שימוש ב-FaceTime וב-iMessage דרך חשבונך או במכשיר שלך אינו מפר את תנאי רישיון זה.

יפן

מבלי לגרוע מהאמור בתנאי רישיון זה, אם החוק להגנת הצרכן ביפן חל, תנאים המגבילים את חבותה של Apple בגין נזקים הנובעים מהפרת החוזה או בגין עוולה שנגרמה על ידי Apple לא יחולו אם הנזק נגרם עקב התנהגות בלתי הולמת מכוונת או רשלנות חמורה של Apple.

קוריאה

תנאי השימוש של Apple עבור שירות פרטי מיקום ושירות מבוסס מיקום החלים על קוריאה 

תנאי השימוש החלים על שירותי המיקום שמסופקים על ידי Apple Inc.‎ ‏("Apple") עבור המוצרים והשירותים של Apple מפורטים להלן. תנאי השימוש הבאים חלים יחד עם כל הסכם רישיון תוכנה רלוונטי של Apple, עם ההסכמה לאיסוף פרטי מיקום הכלולה בטופס הבקשה של ספק הסלולר, ועם תקנונים הרלוונטיים ל-iPhone ותקנונים אחרים.

1. עמלות עבור שירות. Apple מספקת את שירותי המיקום שלה למשתמשים במוצרים המיוצרים ונמכרים על ידי Apple ללא תשלום נוסף.

2. פרטי השירות. בהסכמת המשתמש, שירותי מיקום ניתנים עבור יישומים ואתרי אינטרנט של Apple ושל צד שלישי כדי לאסוף מידע המבוסס על המיקום הנוכחי של מכשיר או פריט ולהשתמש בו, כגון (i) יישום מפה המאפשר למשתמשים לאתר את מיקומם הנוכחי על המפה; (ii) יישום מצלמה המאפשר למשתמשים לכלול את המיקום שבו צולמו הצילום או הסרטונים; (iii) יישום מצפן; (iv) יישום המאפשר למשתמשים לשתף את מיקום המכשיר שלהם או לאתר מכשיר או פריט שאבד; ו-(v) יישום הקשור לטכנולוגיית מיקום שפותחה על ידי Apple או מפתחים חיצוניים. יש לשים לב שאם משתמש מעוניין להשתמש בכל יישום או שירות חיצוני המספקים פרטי מיקום במוצרי Apple, על המשתמש להכיר את הסכם הרישיון של המפתח או של ספק השירות הרלוונטיים ואת מדיניות הפרטיות עבור פרטי המיקום שבו נעשה שימוש ביישום או בשירות כזה ולציית להם.

3. פרטי מיקום. מוצרי Apple עם מאפייני מיקום, כגון iPhone, ישלחו מעת לעת מיקומים מתויגים גאוגרפית של נקודות אלחוטיות חמות ואנטנות סלולריות בקרבת מקום (במקרים שבהם יש מכשיר התומך בכך) בצורה אנונימית ומוצפנת אל Apple, כדי שישמשו לשיפור הדיוק והביצועים של טכנולוגיית המיקום של Apple. מידע זה מועבר רק כאשר המשתמש מחובר לרשת אלחוטית או סלולרית. מלבד מיקומים אנונימיים עם תגיות גאוגרפיות, פרטי מיקום אישי ישותפו עם שירותים כמו 'איתור' כאשר משתמשים בוחרים לשתף מיקום, לסמן מכשיר או פריט כמכשירים או פריטים שאבדו, או להפעיל את האפשרות 'שליחת המיקום האחרון', ויאוחסנו כפרטים מוצפנים בשרתי Apple למשך עד 24 שעות.

4. מטרת האיסוף ותקופת השמירה של פרטי מיקום

Apple שומרת פרטי מיקום לצורך מתן שירותי המיקום למשתמש. Apple מוחקת את פרטי המיקום כאשר מטרת האיסוף והשימוש בפרטי מיקום אלה הושגה ואין צורך לשמור נתונים אלה.

5. זכויות המשתמשים והאפוטרופוסים החוקיים ושיטות למימוש זכויות אלה

משתמשים יכולים לשלוט בשירותי המיקום של Apple במכשיר שלהם בכל עת על ידי מעבר אל 'הגדרות' > 'פרטיות ואבטחה' > 'שירותי מיקום'. מידע נוסף על זכויות המשתמשים לשלוט בשירותי מיקום זמין ב-Apple's Location Services & Privacy (בקוריאנית) בכתובת https://www.apple.com/kr/legal/privacy/data/ko/location-services/.

מידע על זכויות המשתמשים והאפוטרופוסים החוקיים בנוגע למידע אישי זמין בנספח בשפה הקוריאנית למדיניות הפרטיות של Apple בכתובת https://www.apple.com/kr/legal/privacy/kr.

6. פרטים בנוגע להודעה למשתמשים על מסירת פרטי מיקום לצדדים השלישיים הייעודיים שלהם

המכשיר של המשתמש אינו מספק פרטי מיקום לצדדים שלישיים ללא הסכמת המשתמש. אם פרטי מיקום יימסרו לצדדים שלישיים ייעודיים בהסכמת המשתמש, המשתמש יקבל על כך הודעה.

7. עילות ותקופה של שמירת יומני נתונים של פרטי מיקום

Apple ומכשירי Apple שומרים רשומות המאמתות את האיסוף, השימוש והמסירה של פרטי מיקום למשך 6 חודשים לפחות.

8. ציות לחוק. Apple תישא באחריות בקשר למתן שירותי מיקום בהתאם לחוקים ולתקנות הרלוונטיים. 

9. פרטי יצירת קשר. אם יש לך שאלות או בעיות בנוגע לשירות המיקום, עליך ליצור קשר עם Apple Korea Ltd.‎.

Apple Korea Ltd.‎
‎517, Yeongdong-daero, Gangnam-gu, Seoul
‎39F, ASEM Tower (06164)‎
Tel:‎ ‎+82 2 6712 6700

עודכן לאחרונה ב-31 במרץ, 2025. בוצעו עדכונים כדי להתייחס לשירותים נוספים ש-Apple מספקת.

בריטניה

אם את/ה משתמש/ת בתוכנה ובשירותים של Apple בבריטניה, התנאים הנוספים הבאים יחולו על השימוש שלך.

1. תוכן לא חוקי
Apple פיתחה מגוון מערכות ותהליכים שנועדו להגן על משתמשים מפני תוכן בלתי חוקי, העשויים להיות מוחלים על התוכנה או על השירותים של Apple כפי ש-Apple רואה לנכון, בהתאם לטיב המאפיין של התוכנה או השירות של Apple ולסיכונים הנלווים למשתמשים. מערכות ותהליכים אלה עשויים לכלול, למשל, חסימת פונקציות, הנחיה אנושית או היכולת של משתמשים להשבית פונקציות מסוימות. במקרים מסוימים, ניתן להשתמש בטכנולוגיה פרואקטיבית כדי להגן על משתמשים מפני תוכן לא חוקי, כגון טכנולוגיית זיהוי תמונות.

חלק מאמצעי ההגנה הללו, כגון כלי הדיווח הזמינים, מיועדים לצמצם את משך הזמן שבו תוכן בלתי חוקי חמור עלול להימצא בתוכנה ובשירותים של Apple. למטרה זו, תוכן בלתי חוקי חמור כולל תוכן המבוסס על טרור, תוכן המבוסס על ניצול מיני של ילדים והתעללות מינית בילדים, ותכנים מזיקים אחרים. Apple משתמשת במערכות ובתהליכים פרופורציונליים שנועדו להסיר במהירות תוכן עם קבלת התראה על תוכן בתוכנה ובשירותים של Apple אשר Apple מחשיבה כבלתי חוקי או עם היותה מודעת לתוכן כזה.

אם נתקלת בתוכן שלדעתך הוא בלתי חוקי במהלך השימוש בתוכנה ובשירותים של Apple, באפשרותך לדווח עליו על ידי ביצוע התהליכים המפורטים בדף https://www.apple.com/uk/legal/online-safety/index.html.לאחר שתגיש/י דוח, Apple תבחן את הדוח מול התחייבויותיה המשפטיות של Apple ורישיון זה. לאחר הבדיקה, Apple תהיה רשאית להסיר את התוכן וגם לנקוט צעדים אחרים כפי ש-Apple תמצא לנכון או תראה כהכרחי.

2. דיווחים ומחלוקות בנוגע לתוכן לא חוקי
אם יצרת, העלית או שיתפת תוכן בתוכנה או בשירותים של Apple, באפשרותך להגיש דוח על ידי ביצוע התהליכים המפורטים בדף https://www.apple.com/uk/legal/online-safety/index.html בנסיבות הבאות: (א) אם התוכן שלך הוסר מהתוכנה או מהשירותים של Apple, או אם קיבלת אזהרה או הושעית, נאסרו עליך או הוגבלו הגישה או השימוש שלך בתוכנה או בשירותים של Apple, על בסיס העובדה שהתוכן שלך הוא תוכן בלתי חוקי; או (ב) אם טכנולוגיה כלשהי שבה Apple משתמשת הביאה להסרת התוכן שלך או להגבלת הגישה אליו באופן שלדעתך לא נשקל ברישיון זה, או שמהווה הפרה שלו.

באפשרותך גם להגיש דוח אם לדעתך Apple אינה עומדת בחובותיה המשפטיות בנוגע לתוכן בלתי חוקי, לדיווח על תוכן, לזכותם של משתמשים לחופש הביטוי במסגרת החוק או לפרטיותם של משתמשים.

לאחר שתגיש/י דוח, Apple תבחן את הדוח מול התחייבויותיה המשפטיות של Apple ורישיון זה. לאחר הבדיקה, Apple תחליט אם לפעול בהתאם לדיווח שלך. Apple רשאית גם לנקוט צעדים אחרים כפי ש-Apple תמצא לנכון ולהודיע לך על תוצאת הדיווח שלך.

אם השימוש שלך בתוכנה או בשירותים של Apple יושעה או יופסק, או אם תוכן שיצרת, העלית או שיתפת יוסר מהתוכנה או מהשירותים של Apple, או אם הגישה אליו תהיה מוגבלת, באופן שמהווה הפרה של רישיון זה, עומדת לך הזכות לפתוח בהליכים בגין הפרת חוזה. 

————————————
תקנון Apple Pay ו'ארנק'

תקנון זה לשימוש ב-Apple Pay וב'ארנק' ("תקנון זה לשימוש ב-Apple Pay וב'ארנק'") משלים את הסכם הרישיון לתוכנה של Apple עבור macOS (ה"רישיון"); השימוש שלך במאפיין Apple Pay‏ ("Apple Pay") וב'ארנק' של Apple ("ארנק"), אשר ייקראו "שירות" במסגרת רישיון זה, יהיה כפוף הן לתנאי הרישיון והן לתקנון זה של Apple Pay ו'ארנק'. מונחים המודגשים או המופיעים באותיות רישיות בתקנון זה של 'ארנק' ו-Apple Pay נושאים את המשמעויות שצוינו ברישיון. הסכמתך לתקנון זה של 'ארנק' ו-Apple Pay מהווה את הסכמתך לתקנון של 'ארנק' ו-Apple Pay בהתאמה בכל מכשירי Apple שברשותך התומכים ב'ארנק' וב-Apple Pay.

Apple Pay ותמיכה בכרטיסים הנתמכים (כהגדרתם להלן) ב'ארנק' של Apple ("'ארנק'") מסופקים בארצות הברית על ידי Apple Payments Services LLC‏ ("Apple Payments Services") ומחוץ לארצות הברית על ידי חברות מסונפות אחרות של Apple. היישום 'ארנק' מסופק על ידי Apple וחברות מסונפות אחרות של Apple.‏ Apple‏, Apple Payments Services והחברות המסונפות ל-Apple לפי העניין מהוות צדדים לתקנון זה ל-Apple Pay ביחס לשירותים שהן מספקות.

1. סקירה כללית 

Apple Pay

Apple Pay מאפשר לך לבצע תשלומים ללא מגע באמצעות כרטיסי אשראי, כרטיסי חיוב וכרטיסים בתשלום מראש, כמו גם באמצעות שירותי תשלומים חודשיים של צד שלישי, במסגרת אתרי אינטרנט נבחרים. ייתכן ש-Apple Pay וחלק מהמאפיינים של Apple Pay יהיו זמינים באזורים נבחרים בלבד, אצל מנפיקי כרטיסים, רשתות תשלום, בתי עסק וגורמי צד שלישי אחרים נבחרים בלבד.

ארנק

'ארנק' מאפשר לך לאחסן ייצוגים וירטואליים של כרטיסי אשראי, כרטיסי חיוב וכרטיסים משולמים מראש לשימוש עם Apple Pay (ביחד, "כרטיסים נתמכים"). כרטיסים נתמכים עשויים להיות זמינים רק באזורים נבחרים, ועם שותפים נבחרים, והכרטיסים הנתמכים עשויים להשתנות מעת לעת.

2. זכאות

על מנת להגדיר את Apple Pay ואת 'ארנק' ולהשתמש בהם, נדרשים: (i) מחשב Mac שפועלת בו מערכת הפעלה בגרסה שתומכת בשירותים (מומלץ להשתמש בגרסה האחרונה, ולעתים הכרחי להשתמש בה), (ii) חשבון Apple המשויך לחשבון iCloud שמצוי ברשימת החשבונות התקינים ב-Apple, ו-(iii) גישה לאינטרנט או לחיבור סלולרי (ייתכן שהחיבור יהיה כרוך בתשלום). בכפוף לסייגים מסוימים, כרטיסים נתמכים זמינים רק למי שמלאו לו 13 ומעלה, והשימוש בהם עשוי להיות כפוף להגבלות נוספות המבוססות על גיל, אשר נקבעו על ידי iCloud או על ידי הגורם הרלוונטי – מנפיק, בית עסק או צד שלישי אחר.

3. השימוש בשירותים

המאפיין Apple Pay מיועד לשימושך האישי ומותר לך להקצות אך ורק כרטיסים נתמכים ששייכים לך. אם את/ה מקצה כרטיס נתמך ששייך לארגון, את/ה מאשר/ת בכך כי הדבר נעשה בהרשאת המעסיק וכי קיבלת הרשאה לחייב את מעסיקך לתנאים אלה של Apple Pay ו'ארנק' של Apple ולכל העסקאות שינבעו מהשימוש ב-Apple Pay וב'ארנק'. 

את/ה מסכים/ה שלא להשתמש ב-Apple Pay למטרות בלתי חוקיות או למטרות הונאה, או לכל מטרה אחרת האסורה לפי הרישיון ולפי תנאים אלה של Apple Pay. בנוסף, את/ה מסכים/ה להשתמש ב-Apple Pay בהתאם לחוקים החלים ולתקנות הישימות. את/ה מסכים/ה שלא להתערב ולא להפריע ל-Apple Pay (לרבות גישה לשירות באמצעים אוטומטיים) או לשרתים או לרשתות שמחוברים לשירות, או לקווי מדיניות, דרישות או תקנות של רשתות המחוברות לשירות (לרבות גישה בלתי מורשית לנתונים או תעבורה בהם, שימוש בנתונים כאלה או ניטור שלהם).

ניתן להשתמש ב-Apple Pay במחשבי Mac נתמכים על מנת לבצע תשלומים באתרים. ניתן להשלים את הרכישה על ידי אישור העִסקה באמצעות Mac ו-Touch ID או סיסמה, באמצעות iPhone נתמך או באמצעות Apple Watch נתמך. על מנת להשלים את הרכישה במחשב Mac, נדרש כרטיס נתמך המשויך לחשבון iCloud פעיל. על מנת להשלים את הרכישה באמצעות iPhone או Apple Watch (ביחד, "המכשירים הנתמכים"), נדרש חיבור באמצעות חשבון Apple שבו נעשה שימוש במחשב ה-Mac.

בעת שימוש ב-Apple Pay במחשב שולחני בדפדפן אינטרנט שאינו Safari, נדרש כרטיס נתמך שהוקצה ל-iPhone או ל-iPad נתמכים. בנוסף לתנאים הכלולים במסמך תקנון זה של Apple Pay, השימוש שלך ב-Apple Pay למטרת ביצוע תשלומים באתרים שניגשת אליהם כפוף לתקנון של Apple Pay ו'ארנק' החל על המכשירים הנתמכים שלך, שתוכנו תקף גם למסמך זה מתוקף אזכורו. ניתן לגשת לתקנון זה על ידי מעבר אל: 'הגדרות' > 'כללי' > 'מידע' > 'משפטי' > 'רישיון' מה-iPhone שלך, או 'מידע' > 'משפטי' > 'רישיון' מהיישום Watch ב-iPhone מקושר. המכשירים הנתמכים עשויים להשתנות מעת לעת.

4. הקשר של Apple איתך

בהקשר של סעיף 3 זה בלבד, המונח "Apple" מתייחס, ביחד, ל-Apple Inc.‎, ל-Apple Payments Services LLC ולחברות המסונפות ל-Apple לפי העניין. השימוש שלך ב-Apple Pay יהיה כפוף לתקנון זה של Apple Pay, וכן לתנאי ההסכם של בעל הכרטיס שעליו חתמת מול הגורם הרלוונטי – מנפיק או צד שלישי אחר – האחראי לכרטיס הנתמך שלך.

Apple אינה מוסד פיננסי. Apple אינה מנפיקה כרטיסים נתמכים ואינה מעניקה עבורם שירות, וכמו כן Apple אינה מעבדת תשלומים ואין לה שום שליטה אחרת על תשלומים, החזרות, החזרים כספיים, נקודות, הטבות, הנחות, הזמנות, מימוש הזמנות או פעילות מסחרית אחרת שעשויים לעלות כתוצאה מהשימוש שייעשה ב-Apple Pay או ב'ארנק'.

ביצוע תשלומים חודשיים ב-Apple Pay נתמך ומנוהל על ידי שותפים המהווים צד שלישי. אם תבחר/י לשלם בתשלומים חודשיים או לבצע רכישה ולשלם מאוחר יותר באמצעות צד שלישי בעת השימוש ב-Apple Pay, את/ה מתקשר/ת עם הצד השלישי, וקביעת הזכאות והחזר חובת הרכישה שלך יהיו כפופים לתנאי השירות של אותו צד שלישי, שהוצגו לך בזמן התשלום בקופה. Apple אינה צד להסכם כלשהו בינך לבין צד שלישי זה, והיא מסירה מעליה במפורש כל אחריות ביחס לשירותי תשלומים חודשיים והסכמים אלה.

תנאי ההסכם של מחזיקי כרטיס שנקבעו עבורך על ידי מנפיק הכרטיס ימשיכו לחול על שימושך בכרטיסים הנתמכים ועל השימוש בהם בהקשר של Apple Pay. באופן דומה, רכישת מוצרים או שירותים באמצעות המאפיין Apple Pay תהיה כפופה לתקנון של בית העסק.

אף תנאי ברישיון זה או בתנאים אלה ל-Apple Pay ול'ארנק' לא ישנה את התנאים של הסכמי מחזיקי כרטיסים או בתי עסק, או של תקנונים אחרים הרלוונטיים לשימוש במאפיינים של Apple Pay, ותנאים כאלה יחולו על שימושך במאפיין הרלוונטי של Apple Pay ועל הייצוג הווירטואלי שלו במחשב ה-Mac הנתמך שלך.

מוסכם עליך ש-Apple אינה צד בהסכמים שלך מול חברות כרטיסי אשראי או כרטיסים עסקיים אחרים, ואינה אחראית על (א) התוכן, הדיוק או הזמינות של כרטיסים נתמכים, פעילויות מסחר, עסקאות, רכישות, הזמנות, מימוש הזמנות או קבלות בעת השימוש ב-Apple Pay או ב'ארנק'; (ב) מתן אשראי או הערכת הזכאות שלך לאשראי; (ג) פעולות של מנפיקים, בתי עסק או צדדים שלישיים אחרים הקשורים לשימוש שלך ב-Apple Pay או ב'ארנק'; (ד) החלטות הקצאה שמתקבלות על ידי מנפיק, בית עסק או צד שלישי אחר לגבי כרטיס נתמך; (ה) צבירת נקודות או הטבות או מימושן ביחס לכרטיסים הנתמכים; או (ו) מימון או טעינה מחדש של כרטיסים נתמכים משולמים מראש.  בכל מקרה של מחלוקת או לשאלות לגבי הכרטיסים הנתמכים או לגבי פעילות מסחרית משויכת, יש לפנות אל המנפיק או אל בית העסק הרלוונטי. לשאלות בנוגע ל-Apple Pay או ל'ארנק', יש לפנות אל התמיכה של Apple באזורך; מספר התמיכה בטלפון בזמן אמת של Apple לכל אזור זמין בכתובת .https://support.apple.com/106932

5. פרטיות

בעת השימוש ב-Apple Pay לביצוע עסקה בתשלום שתבוצע באמצעות מכשיר נתמך, Apple Pay יעביר פרטי תשלום בתבנית מוצפנת בין מחשב ה-Mac והמכשיר הנתמך במטרה להשלים את העסקה. בעת השימוש ב-Apple Pay לביצוע עסקה בתשלום ב-MacBook Pro עם Touch ID מובנה, פרטי התשלום יסופקו בתבנית מוצפנת לאתר כחלק מהעסקה. בעת הוספת כרטיס ל-Apple Pay ב-MacBook Pro עם Touch ID מובנה, מידע לגבי המכשיר, כגון אם הגדרות מסוימות מופעלות במכשיר ודפוסי שימוש במכשיר (למשל, אחוז הזמן שבו המכשיר נמצא בתנועה, מספר משוער של שיחות בשבוע), יישלח ל-Apple על מנת לקבוע את זכאותך וכדי למנוע הונאה. ניתן למצוא מידע מפורט על הנתונים האישיים שנאספים, שמשותפים או שנמצאים בשימוש כחלק מהשימוש שלך ב-Apple Pay על ידי קריאת הודעות הפרטיות הספציפיות לשירות הרלוונטי, כולל "מידע על Apple Pay ופרטיות". ניתן למצוא הודעות אלה במכשיר ה-iOS, במחשב ה-Mac או ביישום Watch במכשיר iOS מקושר, או בכתובת https://www.apple.com/legal/privacy/he. השימוש שלך ב-Apple Pay וב'ארנק' מהווה את הסכמתך לשידור, לאיסוף, לתחזוקה, לעיבוד ולשימוש בכל המידע שלעיל על ידי Apple, החברות המסונפות אליה וסוכניה במטרה לספק לך את השירותים הללו.

6. אבטחה

Apple Pay ו'ארנק' מאחסנים ייצוגים וירטואליים של הכרטיסים הנתמכים שלך ויש לאבטח אותם כפי שהיית מאבטח/ת כל רכוש פיזי – ארנק או כרטיסי אשראי וחיוב, כרטיסים משולמים מראש או כרטיסים אחרים. את/ה אחראי/ת באופן בלעדי לשמירה על אבטחת מחשב ה-Mac, המכשירים הנתמכים, חשבון Apple שלך, פרטי ה-Touch ID, קודי הגישה למכשירים הנתמכים שלך וכל אישור אימות אחר המשמש אותך עם השירותים (ביחד, "אישורים"). אם תעניק/י הרשאה או תאפשר/י למישהו אחר להשתמש במחשב ה-Mac או במכשירים הנתמכים שלך (למשל, על ידי מתן קוד הגישה למכשיר לצד שלישי כלשהו או על ידי מתן האישורים שלך לצד שלישי בצורה אחרת), אדם זה עשוי להצליח לבצע תשלומים, להשתמש בערך המשויך לכרטיסים הנתמכים שלך או לבצע עסקאות אחרות באמצעות הכרטיסים הנתמכים שלך ב'ארנק'. במקרים כאלה, האחריות לכל תשלום ועסקה שבוצעו על ידי אדם זה תוטל עליך.

אם תבצע/י במחשב ה-Mac או במכשירים הנתמכים שינויים לא מורשים, למשל על ידי נטרול פקדי תוכנה או חומרה (מכונה לפעמים "פריצה"), ייתכן שמחשב ה-Mac ו/או המכשירים הנתמכים כבר לא יורשו לגשת לשירותים או להשתמש בהם. את/ה מאשר/ת כי השימוש בשירותים באמצעות מכשיר שבוצעו בו שינויים אסור במפורש, מהווה הפרה של תקנון זה של 'ארנק' ו-Apple Pay, וכן מהווה עילה עבורנו למנוע או להגביל את אפשרות הגישה שלך לשירותים.

אם המכשיר אבד או נגנב והפעלת את 'איתור', באפשרותך להשתמש ב'איתור' או ב-https://icloud.com כדי לנסות להשבית את היכולת לשלם באמצעות הכרטיסים הווירטואליים הנתמכים במחשב ה-Mac על-ידי העברתו ל'מצב אובדן'. ניתן גם למחוק את המכשיר, פעולה שתנסה להשבית את היכולת לשלם באמצעות הכרטיסים הווירטואליים הנתמכים המאוחסנים במכשיר. אם הגדרת עסקת תשלומים חוזרים באמצעות Apple Pay, ייתכן שיהיה עליך לפנות למנפיק או לבית העסק הרלוונטיים כדי לבטל את התשלום החוזר. עליך גם להתקשר למנפיק של הכרטיסים הנתמכים כדי למנוע גישה בלתי מורשית לכרטיסים הווירטואליים הנתמכים שלך.

אם תדווח/י על חשד להונאה, או במקרה ש-Apple או החברות המסונפות אליה יחזיקו בחשד כזה, את/ה מסכים/ה לשתף פעולה עם Apple והחברות המסונפות אליה בכל חקירה שתהיה ולנקוט כל אמצעי שאנו נציין למניעת הונאה.

7. הגבלת חבות

בנוסף לתניות פטור לגבי אחריות והגבלת אחריות המפורטים ברישיון זה, APPLE‏, APPLE PAYMENTS SERVICES והחברות המסונפות ל-APPLE לפי העניין אינן נוטלות כל אחריות לרכישות, תשלומים, עסקאות, הזמנות, מימוש הזמנות, קבלות או פעילויות מסחר אחרות שיבוצעו באמצעות APPLE PAY או 'ארנק', ואת/ה מסכים/ה להסתמך אך ורק על הסכמים שייתכן שיש לך עם מנפיק הכרטיס, עם רשת התשלום או עם בית העסק לפתרון שאלות או מחלוקות הקשורות לכרטיסים הנתמכים ולפעילויות מסחריות קשורות.

———————————————

הודעות מאת APPLE, ‏APPLE PAYMENTS SERVICES וחברות המסונפות ל-APPLE בהתאמה 
אם Apple,‏ Apple Payments Services או חברה המסונפת ל-Apple צריכה ליצור איתך קשר לגבי השירותים, את/ה מסכים/ה לקבל את ההודעות בדוא"ל. את/ה מסכים/ה כי הודעות כאמור אשר יישלחו אליך באופן אלקטרוני, יקיימו את דרישות התקשורת על-פי חוק.